Člen 2

Pogodba o ustanovitvi Evropske skupnosti se spremeni v skladu z določbami tega člena.

1) Naslov Pogodbe se nadomesti z naslovom "Pogodba o delovanju Evropske unije".

A. HORIZONTALNE SPREMEMBE

2) Povsod v Pogodbi se:

(a) beseda "Skupnost" ali besedi "Evropska skupnost" v vseh sklonih nadomestita z "Unija" v ustreznem sklonu, "Evropske skupnosti" ali "EGS" se v vseh sklonih pa se nadomesti z "Evropska unija" v ustreznem sklonu, pridevnik "skupnosti" se nadomesti z "Unije" v ustreznem sklonu, razen v členu 299(6)(c), ki je postal člen 311a(5)(c). V prvem pododstavku člena 136 se prejšnja sprememba uporablja le za "Skupnost";

(b) besedi "ta pogodba" v vseh sklonih nadomesti s "Pogodbi" v ustreznem sklonu, ustrezni glagol in pridevniki so po potrebi v dvojini; ta točka se ne uporablja za tretji pododstavek člena 182 ter člena 312 in 313;

(c) besede "Svet v skladu s postopkom iz člena 251" ali "Svet ... v skladu s postopkom iz člena 251" nadomestijo z besedami "Evropski parlament in Svet po rednem zakonodajnem postopku" oziroma "Evropski parlament in Svet ... po rednem zakonodajnem postopku", "postopek iz člena 251" v vseh sklonih se nadomesti z "redni zakonodajni postopek" v ustreznem sklonu, ustrezni glagol pa je po potrebi v dvojini;

(d) črta se besedilo "s kvalificirano večino odloči" in "s kvalificirano večino";

(e) "Svet v sestavi voditeljev držav ali vlad" v vseh sklonih oziroma "Svet ... v sestavi voditeljev držav ali vlad" v vseh sklonih nadomesti z "Evropski svet" v ustreznem sklonu;

(f) besede "institucije ali organi" in "institucije in organi" v vseh sklonih nadomesti z "institucije, organi, uradi ali agencije" v ustreznem sklonu, razen v prvem pododstavku člena 193;

(g) besedi "skupni trg" v vseh sklonih nadomesti z "notranji trg" v ustreznem sklonu;

(h) beseda "eku" v vseh sklonih in številih nadomesti z "euro" v ustreznem sklonu in številu;

(i) besede "države članice brez odstopanja" v vseh sklonih nadomesti z "države članice, katerih valuta je euro" v ustreznem sklonu;

(j) okrajšava "ECB" nadomesti z "Evropska centralna banka" v ustreznem sklonu;

(k) "Statut ESCB" v vseh sklonih nadomesti s "Statut ESCB in ECB" v ustreznem sklonu;

(l) "odbor, predviden v členu 114" in "odbor iz člena 114" v vseh sklonih nadomestita z "Ekonomsko-finančni odbor" v ustreznem sklonu;

(m) "Statut Sodišča" v vseh sklonih nadomesti s "Statut Sodišča Evropske unije" v ustreznem sklonu;

(n) "Sodišče prve stopnje" v vseh sklonih nadomesti s "Splošno sodišče" v ustreznem sklonu;

(o) "sodni oddelek" v vseh sklonih in številih nadomesti s "specializirano sodišče" v ustreznem sklonu in številu, stavek pa se ustrezno slovnično prilagodi.

3) V naslednjih členih se po besedi "Svet" vstavi besedilo "po posebnem zakonodajnem postopku", besedilo "na predlog Komisije" pa se črta:

- člen 13, ki je postal člen 16e(1)

- člen 19(1)

- člen 19(2)

- drugi pododstavek člena 22

- člen 93

- člen 94, ki je postal člen 95

- drugi pododstavek člena 104(14)

- prvi pododstavek člena 175(2).

4) V naslednjih členih se za besedo "Svet" vstavi besedilo "z navadno večino":

- prvi pododstavek člena 130

- prvi pododstavek člena 144

- člen 208

- člen 209

- tretji stavek zadnjega pododstavka člena 213

- člen 216

- člen 284

5) V naslednjih členih se besedilo "po posvetovanju z Evropskim parlamentom" nadomesti z besedilom "po odobritvi Evropskega parlamenta":

- člen 13, ki je postal člen 16e(1)

- drugi pododstavek člena 22

6) V naslednjih členih se beseda "institucija" v vseh sklonih in številih nadomesti z "institucija, organ, urad ali agencija" v ustreznem sklonu in številu, pri čemer se stavek po potrebi ustrezno slovnično prilagodi:

- drugi pododstavek člena 195(1)

- drugi pododstavek člena 232

- prvi pododstavek člena 233

- člen 234(b)

- člen 255(3), ki je postal tretji pododstavek člena 16a(3).

7) V naslednjih členih se beseda "Sodišče" (razen v besedni zvezi "Sodišče prve stopnje") v vseh sklonih nadomesti s "Sodišče Evropske unije" v ustreznem sklonu:

- člen 83(2)(d)

- drugi pododstavek člena 88(2)

- člen 95, ki je postal člen 94(9)

- člen 195(1)

- šesti pododstavek člena 225a

- drugi pododstavek člena 226

- prvi pododstavek člena 227

- člen 228(1), prvi sklic

- člen 229

- člen 229a

- prvi pododstavek člena 230

- prvi pododstavek člena 231

- prvi pododstavek člena 232

- prvi pododstavek člena 233

- prvi pododstavek člena 234

- člen 235

- člen 236

- uvodni stavek člena 237

- člen 238

- člen 240

- člen 242, prvi stavek

- člen 243

- člen 244

- člen 247(9), ki je postal (8)

- drugi pododstavek člena 256.

8) V naslednjih členih se sklicevanje na drug člen Pogodbe nadomesti s sklicevanjem na člen Pogodbe o Evropski uniji:

tretji pododstavek, ki je postal četrti pododstavek člena 21: | sklicevanje na člen 9 (prvo sklicevanje) in člen 53(1) (drugo sklicevanje) |

člen 97b: | sklicevanje na člen 2 |

člen 98: | sklicevanje na člen 2 (prvo sklicevanje) |

drugi stavek člena 105(1): | sklicevanje na člen 2 |

člen 125, tretji pododstavek, ki je postal četrti pododstavek člena 215: | sklicevanje na prvi pododstavek člena 9d(7) |

9) V slovenski različici te pogodbe se v naslednjih členih beseda "odločba" ali "odločitev" nadomesti z besedo "sklep" v ustreznem sklonu:

- člen 75(4)

- drugi pododstavek člena 76(2)

- člen 85(2), dva krat

- člen 86(3)

- člen 88(2) in (3)

- člen 95, ki postane člen 94, drugi pododstavek odstavka 6

B. POSEBNE SPREMEMBE

PREAMBULA

10) Besedilo "SO SKLENILI ustanoviti EVROPSKO SKUPNOST in so v ta namen imenovali ..." se nadomesti z besedilom "SO v ta namen IMENOVALI ...".

SKUPNE DOLOČBE

11) Člen 1 in 2 se razveljavita. Vstavi se člen 1a:

"Člen 1a

1. Ta pogodba ureja delovanje Unije in določa področja, razmejitev in način izvajanja njenih pristojnosti.

2. Ta pogodba in Pogodba o Evropski uniji sta temeljni Pogodbi Unije. Za ti pogodbi, ki imata enako pravno veljavnost, se uporablja poimenovanje "Pogodbi"."

VRSTE IN PODROČJA PRISTOJNOSTI

12) Vstavi se novi naslov in novi členi 2a do 2e:

"NASLOV I

VRSTE IN PODROČJA PRISTOJNOSTI UNIJE

Člen 2a

1. Če ima Unija po Pogodbah na določenem področju izključno pristojnost, lahko samo Unija izdaja zakonodajne in sprejema pravno zavezujoče akte; države članice lahko tako ukrepajo same le, če jih Unija za to pooblasti, ali za izvajanje aktov Unije.

2. Če ima Unija po Pogodbah na določenem področju deljeno pristojnost z državami članicami, lahko Unija in države članice na tem področju izdajajo zakonodajne in sprejemajo pravno zavezujoče akte. Države članice izvajajo svojo pristojnost, kolikor Unija svoje pristojnosti ne izvaja. Države članice ponovno izvajajo svojo pristojnost, kolikor se je Unija odločila, da bo svojo pristojnost prenehala izvajati.

3. Države članice usklajujejo svoje ekonomske politike in politike zaposlovanja v okviru ureditev iz te pogodbe, za opredelitev katerih je pristojna Unija.

4. Unija je v skladu z določbami Pogodbe o Evropski uniji pristojna za opredelitev in izvajanje skupne zunanje in varnostne politike, vključno s postopnim oblikovanjem skupne obrambne politike.

5. Unija je na nekaterih področjih in pod pogoji, določenimi s Pogodbama, pristojna za izvajanje ukrepov za podporo, uskladitev ali dopolnitev ukrepov držav članic, ne da bi s tem nadomestila pristojnost držav članic na teh področjih.

Pravno zavezujoči akti Unije, sprejeti na podlagi določb iz Pogodb, ki se nanašajo na ta področja, ne smejo vključevati usklajevanja zakonov in drugih predpisov držav članic.

6. Obseg in načini izvajanja pristojnosti Unije so določeni z ustreznimi določbami za vsako področje iz Pogodb.

Člen 2b

1. Unija ima izključno pristojnost na naslednjih področjih:

(a) carinska unija,

(b) določitev pravil o konkurenci, potrebnih za delovanje notranjega trga,

(c) monetarna politika držav članic, katerih valuta je euro,

(d) ohranjanje morskih bioloških virov v okviru skupne ribiške politike,

(e) skupna trgovinska politika.

2. Unija ima tudi izključno pristojnost za sklenitev mednarodnega sporazuma, kadar je ta sklenitev predvidena v zakonodajnem aktu Unije ali je potrebna, da se Uniji omogoči izvajanje njene notranje pristojnosti, ali kolikor lahko vpliva na skupna pravila ali spremeni njihovo področje uporabe.

Člen 2c

1. Unija si deli pristojnost z državami članicami, če ji Pogodbi dodeljujeta pristojnost, ki se ne nanaša na področja iz členov 2b in 2e.

2. Deljena pristojnost med Unijo in državami članicami velja za naslednja glavna področja:

(a) notranji trg,

(b) socialno politiko glede vidikov, opredeljenih v tej pogodbi,

(c) ekonomsko, socialno in teritorialno kohezijo,

(d) kmetijstvo in ribištvo, razen ohranjanja morskih bioloških virov,

(e) okolje,

(f) varstvo potrošnikov,

(g) promet,

(h) vseevropska omrežja,

(i) energijo,

(j) območje svobode, varnosti in pravice,

(k) skupno skrb za varnost na področju javnega zdravja glede vidikov, opredeljenih v tej pogodbi.

3. Na področjih raziskav, tehnološkega razvoja in vesolja ima Unija pristojnost ukrepanja, zlasti za opredelitev in izvajanje programov, ne da bi izvajanje te pristojnosti oviralo države članice pri izvajanju njihovih pristojnosti.

4. Na področjih razvojnega sodelovanja in humanitarne pomoči ima Unija pristojnost ukrepanja in vodenja skupne politike, ne da bi izvajanje te pristojnosti oviralo države članice pri izvajanju njihovih pristojnosti.

Člen 2d

1. Države članice usklajujejo svoje ekonomske politike znotraj Unije. V ta namen Svet sprejema ukrepe, zlasti širše smernice za te politike.

Za države članice, katerih valuta je euro, se uporabljajo posebne določbe.

2. Unija sprejme ukrepe za zagotovitev usklajevanja politik zaposlovanja držav članic, zlasti z opredelitvijo smernic za te politike.

3. Unija lahko daje pobude za zagotovitev usklajevanja socialnih politik držav članic.

Člen 2e

Unija je pristojna za izvajanje ukrepov za podporo, uskladitev ali dopolnitev ukrepov držav članic. Takšni ukrepi na evropski ravni se nanašajo na naslednja področja:

(a) varovanje in izboljšanje človekovega zdravja,

(b) industrijo,

(c) kulturo,

(d) turizem,

(e) izobraževanje, poklicno usposabljanje, mladino in šport,

(f) civilno zaščito,

(g) upravno sodelovanje."

SPLOŠNE DOLOČBE

13) Vstavi se naslov in člen 2f:

"NASLOV II

SPLOŠNE DOLOČBE

Člen 2f

Unija skrbi za notranjo usklajenost svojih politik in dejavnosti ob upoštevanju vseh svojih ciljev in v skladu z načelom prenosa pristojnosti."

14) Člen 3(1) se razveljavi. Njegov drugi odstavek se spremeni, kakor sledi: besedilo "... dejavnostih iz tega člena" se nadomesti z besedilom "... svojih dejavnostih" in ostane neoštevilčen.

15) Besedilo člena 4 postane člen 97b. Spremeni se, kakor je opisano v točki 85.

16) Člen 5 se razveljavi in se nadomesti s členom 3b Pogodbe o Evropski uniji.

17) Vstavi se člen 5a:

"Člen 5a

Pri opredeljevanju in izvajanju svojih politik in dejavnosti Unija upošteva zahteve, ki so povezane s spodbujanjem visoke stopnje zaposlenosti, zagotavljanjem ustrezne socialne zaščite, bojem proti socialni izključenosti in visoko stopnjo izobraževanja in usposabljanja ter varovanjem človekovega zdravja."

18) Vstavi se člen 5b:

"Člen 5b

Pri opredeljevanju in izvajanju svojih politik in dejavnosti si Unija prizadeva za boj proti diskriminaciji na podlagi spola, rase ali narodnosti, vere ali prepričanja, invalidnosti, starosti ali spolne usmerjenosti."

19) V členu 6 se črta besedilo "iz člena 3".

20) Vstavi se člen 6a z besedilom člena 153(2).

21) Vstavi se člen 6b z besedilom določbe Protokola o zaščiti in dobrem počutju živali; po besedi "kmetijstva" se doda ", ribištva,", besedilo "... in raziskav," se nadomesti z "... raziskav in tehnološkega razvoja ter vesolja,", po besedilu "... dobrem počutju živali" pa se doda "kot čutečih bitij".

22) Razveljavijo se členi 7 do 10. Člena 11 in 11a se nadomestita s členom 10 Pogodbe o Evropski uniji in s členoma 280a do 280i Pogodbe o delovanju Evropske unije, kakor je opisano v točki 278).

23) Besedilo člena 12 postane člen 16d.

24) Besedilo člena 13 postane člen 16e. Spremeni se kakor je navedeno v točki 33.

25) Besedilo člena 14 postane člen 22a. Spremeni se kakor je navedeno v točki 41.

26) Besedilo člena 15 postane člen 22b. Spremeni se kakor je navedeno v točki 42.

27) Člen 16 se spremeni na naslednji način:

(a) na začetku člena se besedilo "Brez poseganja v člene 73, 86 in 87…" nadomesti z besedilom "Brez poseganja v člen 3a Pogodbe o Evropski uniji in člene 73, 86 in 87 te pogodbe…";

(b) na koncu stavka se besedilo "... in pogojev, ki jim omogočajo izpolnjevanje njihovih nalog" nadomesti z besedilom "... in pogojev, zlasti ekonomskih in finančnih, ki jim omogočajo izpolnjevanje njihovih nalog";

(c) doda se nov stavek:

"Evropski parlament in Svet z uredbami, sprejetimi po rednem zakonodajnem postopku, določita ta načela in pogoje brez poseganja v pristojnosti držav članic, da v skladu s Pogodbama zagotavljajo in financirajo take službe ter naročajo njihove storitve."

28) Vstavi se člen 16a z besedilom člena 255 in se spremeni na naslednji način:

(a) pred odstavkom 1 se vstavi spodaj navedeno besedilo, odstavek 1 postane odstavek 3, odstavka 2 in 3 pa postaneta pododstavka:

"1. Institucije, organi, uradi in agencije Unije zaradi spodbujanja dobrega upravljanja in zagotovitve sodelovanja civilne družbe, pri svojem delu kar najbolj upoštevajo načelo javnosti delovanja.

2. Evropski parlament zaseda javno, prav tako tudi Svet, ko razpravlja in glasuje o osnutku zakonodajnega akta.";

(b) v odstavku 1, preštevilčen v odstavek 3, ki postane prvi pododstavek tega odstavka 3, se v prvem pododstavku besedilo "Evropskega parlamenta, Sveta in Komisije" nadomesti z besedilom "institucij, organov, uradov in agencij Unije, ne glede na nosilec dokumenta", besede "v skladu z odstavkoma 2 in 3" pa se nadomestijo z besedami "v skladu s tem odstavkom";

(c) v odstavku 2, ki postane drugi pododstavek odstavka 1, preštevilčen 3, se za besedilom "določi Svet" doda "z uredbami", črta pa se besedilo "v dveh letih po začetku veljavnosti Amsterdamske pogodbe";

(d) v odstavku 3, ki postane tretji pododstavek odstavka 1, preštevilčen 3, se besedilo "... od zgoraj navedenih institucij v svojem poslovniku predpiše ..." nadomesti z besedilom "... institucija zagotavlja preglednost svojega dela in v svojem poslovniku predpiše ...", na koncu pododstavka se doda besedilo "… v skladu z uredbami iz drugega pododstavka", dodata pa se tudi nova pododstavka:

"Sodišče Evropske unije, Evropska centralna banka in Evropska investicijska banka upoštevajo ta odstavek le pri izvajanju svojih upravnih nalog.

Evropski parlament in Svet zagotovita javni dostop do dokumentov, ki se nanašajo na zakonodajne postopke v skladu s pogoji, določenimi v uredbi iz drugega pododstavka."

29) Vstavi se člen 16b, ki nadomesti člen 286:

"Člen 16b

1. Vsakdo ima pravico do varstva osebnih podatkov, ki se nanašajo nanj.

2. Evropski parlament in Svet po rednem zakonodajnem postopku določata pravila o varstvu fizičnih oseb pri obdelavi osebnih podatkov s strani institucij, organov, uradov in agencij Unije ter držav članic v okviru dejavnosti s področja uporabe prava Unije, in o prostem pretoku takih podatkov. Upoštevanje teh pravil nadzirajo neodvisni organi.

Pravila, sprejeta na podlagi tega člena, ne posegajo v posebna pravila iz člena 25a Pogodbe o Evropski uniji."

30) Vstavi se nov člen 16c:

"Člen 16c

1. Unija spoštuje status, ki ga cerkve in verska združenja ali skupnosti uživajo v državah članicah po nacionalnem pravu, in ne posega vanj.

2. Enako Unija spoštuje status svetovnonazorskih in nekonfesionalnih organizacij po nacionalnem pravu.

3. Unija tem cerkvam in organizacijam priznava njihovo identiteto in poseben prispevek ter z njimi vzdržuje odprt, pregleden in reden dialog."

NEDISKRIMINACIJA IN DRŽAVLJANSTVO

31) Naslov drugega dela se nadomesti z naslednjim: "NEDISKRIMINACIJA IN DRŽAVLJANSTVO UNIJE".

32) Vstavi se člen 16d z besedilom člena 12.

33) Vstavi se člen 16e z besedilom člena 13; v odstavku 2 se besedilo "Kadar Svet sprejme ..." nadomesti z "Evropski parlament in Svet lahko po rednem zakonodajnem postopku sprejmeta temeljna načela za...", na koncu člena pa se črta besedilo "..., odloča v skladu s postopkom iz člena 251".

34) Člen 17 se spremeni se na naslednji način:

(a) v odstavku 1 se besedilo "dopolnjuje in ne nadomešča nacionalnega državljanstva" nadomesti z besedilom "se doda nacionalnemu državljanstvu in ga ne nadomešča";

(b) odstavek 2 se nadomesti z naslednjim:

"2. Državljani Unije imajo pravice in dolžnosti, določene v Pogodbah. Med drugim imajo:

(a) pravico do prostega gibanja in prebivanja na ozemlju držav članic;

(b) pravico voliti in biti voljen na volitvah v Evropski parlament in na občinskih volitvah v državi članici, kjer prebivajo, pod enakimi pogoji kot državljani te države;

(c) pravico na ozemlju tretje države, kjer država članica, katere državljani so, nima predstavništva, do zaščite diplomatskih in konzularnih organov katere koli države članice pod enakimi pogoji, kakršni veljajo za državljane te države;

(d) pravico naslavljati peticije na Evropski parlament in obrniti se na evropskega varuha človekovih pravic kot tudi na institucije in posvetovalne organe Unije v katerem koli jeziku Pogodb in prejeti odgovor v istem jeziku.

Te pravice se uresničujejo v skladu s pogoji in omejitvami, opredeljenimi s Pogodbama in ukrepi, sprejetimi za njuno izvajanje."

35) Člen 18 se spremeni na naslednji način:

(a) v odstavku 2 se besedilo "... lahko Svet sprejme ..." nadomesti z besedilom "... lahko Evropski parlament in Svet po rednem zakonodajnem postopku sprejmeta ...", zadnji stavek pa se črta;

(b) odstavek 3 se nadomesti z naslednjim:

"3. Za namene, enake tistim iz odstavka 1, in če v Pogodbah niso predvidena potrebna pooblastila, lahko Svet po posebnem zakonodajnem postopku sprejme ukrepe v zvezi s socialnim varstvom ali socialno zaščito. Svet odloča soglasno po posvetovanju z Evropskim parlamentom."

36) V členu 20 se besedilo "... med seboj določijo potrebna pravila in ..." nadomesti z besedilom "... sprejmejo potrebne predpise in ...". Doda se nov odstavek:

"Svet lahko po posebnem zakonodajnem postopku in po posvetovanju z Evropskim parlamentom sprejme direktive o določitvi ukrepov za usklajevanje in sodelovanje, potrebnih za lažje zagotavljanje te zaščite."

37) V členu 21 se vstavi nov prvi odstavek:

"Evropski parlament in Svet z uredbami, sprejetimi po rednem zakonodajnem postopku, določita postopke in pogoje za vložitev državljanske pobude v smislu člena 8b Pogodbe o Evropski uniji, vključno z najmanjšim številom držav članic, iz katerih so ti državljani."

38) V členu 22 se v drugem pododstavku besedilo "... okrepitev ali razširitev pravic iz tega dela ter priporoči državam članicam, da jih sprejmejo v skladu s svojimi ustavnimi pravili ..." nadomesti z besedilom "... dopolnitev pravic iz člena 17(2). Te določbe začnejo veljati, ko jih države članice potrdijo v skladu s svojimi ustavnimi pravili."

39) V naslovu tretjega dela se pred besedo "POLITIKE" doda "NOTRANJE", za "POLITIKE" pa "IN UKREPI".

NOTRANJI TRG

40) Na začetku tretjega dela se vstavi naslov I "NOTRANJI TRG".

41) Vstavi se člen 22a z besedilom člena 14. Odstavek 1 se nadomesti z naslednjim:

"1. Unija sprejme ukrepe za vzpostavitev ali zagotavljanje delovanja notranjega trga v skladu z ustreznimi določbami Pogodb."

42) Vstavi se člen 22b z besedilom člena 15. V prvem odstavku se besedilo "... med vzpostavljanjem ..." nadomesti z besedilom "... za vzpostavitev ...".

43) Naslov I o prostem pretoku blaga postane naslov "Ia".

44) V členu 23(1) se besedilo "... temelji na carinski uniji ..." nadomesti z besedilom "... vključuje carinsko unijo ...".

45) Za členom 27 se vstavi poglavje 1a z naslovom "CARINSKO SODELOVANJE", vstavi se tudi člen 27a z besedilom člena 135, katerega zadnji stavek se črta.

KMETIJSTVO IN RIBIŠTVO

46) V poimenovanju naslova II se doda besedilo "IN RIBIŠTVO".

47) Člen 32 se spremeni na naslednji način:

(a) v odstavku 1 se vstavi nov prvi pododstavek:

"Unija opredeli in izvaja skupno kmetijsko in ribiško politiko.";

sedanje besedilo odstavka 1 postane drugi pododstavek.

V drugem pododstavku se v prvem stavku za besedo "kmetijstvo" doda ", ribištvo", kot zadnji stavek pododstavka pa se doda naslednji stavek: "Sklicevanje na skupno kmetijsko politiko ali na kmetijstvo ter uporaba izraza "kmetijski" pomeni tudi sklicevanje na ribištvo, ob upoštevanju posebnosti tega sektorja.";

(b) v odstavku 2 se za besedo "vzpostavitev" doda besedilo "... ali delovanje ...";

(c) v odstavku 3 se črtajo besede "k tej pogodbi".

48) Člen 36 se spremeni na naslednji način:

(a) v prvem pododstavku se pred besedo "Svet" doda "Evropski parlament in", beseda "določi" se nadomesti z "določita" in črta se sklicevanje na odstavek 3;

(b) v drugem pododstavku se uvodni stavek nadomesti z naslednjim: "Svet lahko na predlog Komisije odobri dodelitev pomoči:".

49) Člen 37 se spremeni na naslednji način:

(a) odstavek 1 se črta.

(b) odstavek 2 postane odstavek "1"; del stavka "Komisija ob upoštevanju dela konference iz odstavka 1 in po posvetovanju z Ekonomsko-socialnim odborom v dveh letih po začetku veljavnosti te pogodbe da predloge ..." se nadomesti z besedilom "Komisija da predloge ...", tretji pododstavek pa se črta;

(c) kot nova odstavka 2 in 3 se vstavita naslednja odstavka, ostali odstavki pa se preštevilčijo:

"2. Evropski parlament in Svet po rednem zakonodajnem postopku in po posvetovanju z Ekonomsko-socialnim odborom določita skupne ureditve kmetijskih trgov iz člena 34(1) in druge določbe, potrebne za doseganje ciljev skupne kmetijske in ribiške politike.

3. Svet na predlog Komisije sprejme ukrepe o določitvi cen, prelevmanov, pomoči in količinskih omejitev ter o določitvi in dodelitvi ribolovnih možnosti.";

(d) v uvodnem stavku odstavka 3, ki je preštevilčen v odstavek 4, se črta besedilo "Svet lahko s kvalificirano večino in", besedilo "nadomesti nacionalne tržne ureditve" pa se nadomesti z besedilom "se nacionalne tržne ureditve nadomestijo";

(e) v tej točki je navedena sprememba, ki ne zadeva slovenske različice.

PROSTO GIBANJE DELAVCEV

50) V členu 39(3)(d) se črta beseda "izvedbenih".

51) Člen 42 se spremeni na naslednji način:

(a) v prvem pododstavku se besedilo "... delavcem migrantom in njihovim vzdrževancem" nadomesti z besedilom "zaposlenim in samozaposlenim delavcem migrantom in njihovim vzdrževancem";

(b) zadnji pododstavek se nadomesti z naslednjim:

"Kadar član Sveta izjavi, da bi osnutek zakonodajnega akta iz prvega odstavka posegal na bistvene vidike njegovega sistema socialne varnosti, vključno z njegovim obsegom, stroški ali finančno strukturo, ali da bi vplival na finančno uravnoteženost sistema, lahko zahteva, da se zadeva predloži Evropskemu svetu. V tem primeru se redni zakonodajni postopek začasno prekine. Po razpravi Evropski svet v štirih mesecih od te začasne prekinitve bodisi:

(a) vrne osnutek Svetu, s čimer se začasna prekinitev rednega zakonodajnega postopka konča, ali

(b) ne ukrepa ali od Komisije zahteva, da predloži nov predlog; v tem primeru se šteje, da prvotno predlagani akt ni bil sprejet."

PRAVICA DO USTANAVLJANJA

52) V členu 44(2) se na začetku prvega pododstavka doda besedilo "Evropski parlament, …", besedilo "... izvajata naloge, ki jima ..." se nadomesti z "... izvajajo naloge, ki jim ...", v točkah (a) do (h) se posledično tudi vsi glagoli v dvojini nadomestijo z ustrezno množinsko obliko.

53) V členu 45 se v drugem pododstavku besedilo "Svet lahko na predlog Komisije s kvalificirano večino odloči, ..." nadomesti z besedilom "Evropski parlament in Svet lahko po rednem zakonodajnem postopku odločita, ...".

54) Člen 47 se spremeni na naslednji način:

(a) na koncu odstavka 1 se doda naslednje besedilo: "ter za uskladitev določb zakonov ali drugih predpisov v državah članicah, ki se nanašajo na začetek opravljanja in opravljanje dejavnosti samozaposlenih oseb.";

(b) odstavek 2 se črta, odstavek 3 pa postane odstavek "2".

55) Vstavi se člen 48a z besedilom člena 294.

STORITVE

56) Člen 49 se spremeni na naslednji način:

(a) v prvem pododstavku se besedilo "držav Skupnosti" nadomesti z "držav članic";

(b) v drugem pododstavku se besedilo "Svet lahko na predlog Komisije s kvalificirano večino odloči, ..." nadomesti z besedilom "Evropski parlament in Svet lahko po rednem zakonodajnem postopku odločita, ...".

57) V členu 50 se v tretjem pododstavku beseda "državi" nadomesti z "državi članici".

58) V členu 52(1) se besedilo "...Svet na predlog Komisije ter po posvetovanju z Ekonomsko-socialnim odborom in Evropskim parlamentom izdaja ..." nadomesti z besedilom "... Evropski parlament in Svet po rednem zakonodajnem postopku in po posvetovanju z Ekonomsko-socialnim odborom izdajata ...".

59) V členu 53 se besedilo "... izrazijo pripravljenost liberalizirati ..." nadomesti z besedilom "... si prizadevajo liberalizirati ...".

KAPITAL

60) V členu 57(2) se besedilo "... lahko Svet na predlog Komisije s kvalificirano večino sprejme ukrepe ..." nadomesti z besedilom "... Evropski parlament in Svet po rednem zakonodajnem postopku sprejmeta ukrepe ...", zadnji stavek odstavka 2 pa postane odstavek 3, ki se glasi:

"3. Z odstopanjem od odstavka 2 lahko le Svet po posebnem zakonodajnem postopku in po posvetovanju z Evropskim parlamentom soglasno sprejme ukrepe, ki pomenijo v pravu Unije nazadovanje glede liberalizacije pretoka kapitala v tretje države ali iz njih."

61) V členu 58 se doda nov odstavek 4:

"4. Če ni ukrepov v skladu s členom 57(3), lahko Komisija ali, če v treh mesecih od zahteve zadevne države članice Komisija ni sprejela sklepa, Svet, sprejme sklep, s katerim potrdi, da se omejevalni davčni ukrepi, ki jih sprejme država članica glede ene ali več tretjih držav, štejejo za združljive s Pogodbama, kolikor so utemeljeni z enim od ciljev Unije in so združljivi s pravilnim delovanjem notranjega trga. Na prošnjo države članice Svet odloča soglasno."

62) Člen 60 postane člen 67h. Spremeni se, kakor je navedeno v točki 64.

OBMOČJE SVOBODE, VARNOSTI IN PRAVICE

63) Naslov IV "OBMOČJE SVOBODE, VARNOSTI IN PRAVICE" nadomesti naslov IV o vizumih, azilu, priseljevanju in drugih politikah v zvezi s prostim gibanjem oseb. Ta naslov vsebuje naslednja poglavja:

Poglavje 1: Splošne določbe

Poglavje 2: Politika glede mejne kontrole, azila in priseljevanja

Poglavje 3: Pravosodno sodelovanje v civilnih zadevah

Poglavje 4: Pravosodno sodelovanje v kazenskih zadevah

Poglavje 5: Policijsko sodelovanje

SPLOŠNE DOLOČBE

64) Člen 61 se nadomesti s poglavjem 1 in členi 61 do 61h. Člen 61 nadomesti tudi člen 29 Pogodbe o Evropski uniji, člen 61d nadomesti člen 36 iste pogodbe, člen 61e nadomesti člen 64(1) in člen 33 Pogodbe o ustanovitvi Evropske unije, člen 61g nadomesti člen 66 Pogodbe o ustanovitvi Evropske unije in člen 61h povzame člen 60 te zadnje pogodbe, kakor je navedeno v točki 62:

"POGLAVJE 1

SPLOŠNE DOLOČBE

Člen 61

1. Unija vzpostavi območje svobode, varnosti in pravice ob spoštovanju temeljnih pravic in različnih pravnih sistemov in izročil držav članic.

2. Unija zagotovi, da se osebe pri prehajanju notranjih meja ne preverjajo, in oblikuje skupno politiko o azilu, priseljevanju in nadzoru zunanjih meja na podlagi solidarnosti med državami članicami, ki je pravična do državljanov tretjih držav. Za namene tega naslova se osebe brez državljanstva obravnavajo enako kakor državljani tretjih držav.

3. Unija si prizadeva zagotoviti visoko raven varnosti z ukrepi za preprečevanje kriminala, rasizma in ksenofobije in za boj proti njim ter z ukrepi za uskladitev in sodelovanje med policijskimi in pravosodnimi ter drugimi pristojnimi organi, kakor tudi z vzajemnim priznavanjem sodnih odločb v kazenskih zadevah in, po potrebi, približevanjem kazenskih zakonodaj.

4. Unija olajšuje dostop do sodnega varstva, zlasti z načelom vzajemnega priznavanja sodnih in zunajsodnih odločb v civilnih zadevah.

Člen 61a

Evropski svet določi strateške smernice za zakonodajno in operativno načrtovanje na območju svobode, varnosti in pravice.

Člen 61b

Nacionalni parlamenti skrbijo za to, da se v zakonodajnih predlogih in pobudah, predloženih v skladu s poglavjema 4 in 5, upošteva načelo subsidiarnosti v skladu s Protokolom o uporabi načel subsidiarnosti in sorazmernosti.

Člen 61c

Brez poseganja v člene 226, 227 in 228 lahko Svet na predlog Komisije sprejme ukrepe, ki določajo podrobnosti, po katerih države članice v sodelovanju s Komisijo objektivno in nepristransko ocenjujejo, kako organi držav članic izvajajo politike Unije iz tega naslova, zlasti zaradi spodbujanja popolne uporabe načela vzajemnega priznavanja. Evropski parlament in nacionalni parlamenti so obveščeni o vsebini in rezultatih ocenjevanja.

Člen 61d

V okviru Sveta se ustanovi stalni odbor, da znotraj Unije zagotovi pospeševanje in krepitev operativnega sodelovanja na področju notranje varnosti. Brez poseganja v člen 207 olajša usklajevanje ukrepov pristojnih organov držav članic. Pri delu tega odbora lahko sodelujejo predstavniki zadevnih organov, uradov in agencij Unije. Evropski parlament in nacionalni parlamenti so obveščeni o tem delu.

Člen 61e

Ta naslov ne vpliva na izpolnjevanje obveznosti, ki jih imajo države članice glede vzdrževanja javnega reda in miru ter zagotavljanja notranje varnosti.

Člen 61f

Državam članicam je prepuščeno, da med seboj in v okviru lastne odgovornosti organizirajo takšne oblike sodelovanja in usklajevanja med pristojnimi službami svojih uprav, odgovornimi za zagotavljanje nacionalne varnosti, kakor se jim zdijo ustrezne.

Člen 61g

Svet sprejme ukrepe, s katerimi zagotovi upravno sodelovanje med pristojnimi službami držav članic na področjih, ki so zajeta v tem naslovu, kakor tudi med temi službami in Komisijo. Odloča na predlog Komisije ob upoštevanju člena 68 in po posvetovanju z Evropskim parlamentom.

Člen 61h

Če je to potrebno za doseganje ciljev iz člena 61, zlasti kar zadeva preprečevanje terorizma in z njim povezanih dejavnosti ter boj proti njim, Evropski parlament in Svet z uredbami, sprejetimi po rednem zakonodajnem postopku, določita okvir upravnih ukrepov glede pretoka kapitala in plačil, kot so zamrznitev sredstev, finančnega premoženja ali ekonomskih dobičkov, ki pripadajo fizičnim ali pravnim osebam, skupinam ali nedržavnim subjektom ali so v njihovi posesti ali imetništvu.

Svet na predlog Komisije sprejme ukrepe za izvajanje okvira iz prvega pododstavka.

Akti iz tega člena vključujejo potrebne določbe o pravnih jamstvih.

Člen 61l

Akti iz poglavij 4 in 5 ter ukrepi iz člena 61g, ki zagotavljajo upravno sodelovanje na področjih iz navedenih poglavij, se sprejmejo:

(a) na predlog Komisije, ali

(b) na pobudo četrtine držav članic."

MEJNA KONTROLA, AZIL IN PRISELJEVANJE

65) Členi 62, 63 in 64(1) se nadomestijo s poglavjem 2 in členi 62 do 63b:

"POGLAVJE 2

POLITIKA GLEDE MEJNE KONTROLE,

AZILA IN PRISELJEVANJA

Člen 62

1. Unija oblikuje politiko, da bi:

(a) zagotovila, da se osebe, ne glede na državljanstvo, pri prehajanju notranjih meja ne preverjajo;

(b) izvajala kontrola oseb in učinkovit nadzor pri prehajanju zunanjih meja;

(c) se postopno uvedel integriran sistem upravljanja zunanjih meja.

2. Za namene iz odstavka 1 Evropski parlament in Svet po rednem zakonodajnem postopku sprejmeta ukrepe glede:

(a) skupne politike vizumov in drugih dovoljenj za kratkotrajno prebivanje;

(b) kontrolo oseb pri prehodu zunanjih meja;

(c) pogojev za svobodno potovanje državljanov tretjih držav znotraj Unije za krajše obdobje;

(d) vseh ukrepov, potrebnih za postopno uvedbo integriranega sistema upravljanja zunanjih meja;

(e) odprave preverjanj oseb pri prehajanju notranjih meja ne glede na njihovo državljanstvo.

3. Če je ukrepanje Unije potrebno za lažje uresničevanje pravice iz člena 17(2)(a) in če v Pogodbah niso predvidena potrebna pooblastila za tako ukrepanje, lahko Svet po posebnem zakonodajnem postopku sprejme določbe o potnih listinah, osebnih izkaznicah, dovoljenjih za prebivanje ali drugih takih listinah. Svet odloča s soglasjem po posvetovanju z Evropskim parlamentom.

4. Ta člen ne vpliva na pristojnost držav članic glede geografske razmejitve njihovih meja v skladu z mednarodnim pravom.

Člen 63

1. Unija oblikuje skupno politiko o azilu, subsidiarni zaščiti in začasni zaščiti z namenom ponuditi ustrezen status vsem državljanom tretjih držav, ki potrebujejo mednarodno zaščito, in zagotoviti skladnost z načelom nevračanja. Ta politika mora biti v skladu z Ženevsko konvencijo z dne 28. julija 1951 in Protokolom z dne 31. januarja 1967 o statusu beguncev ter drugimi ustreznimi Pogodbami.

2. Za namene odstavka 1 Evropski parlament in Svet po rednem zakonodajnem postopku sprejmeta ukrepe za skupni evropski azilni sistem, ki zajema:

(a) enoten status azila za državljane tretjih držav, ki velja v celotni Uniji;

(b) enoten status subsidiarne zaščite za državljane tretjih držav, ki bi brez pridobitve evropskega azila potrebovali mednarodno zaščito;

(c) skupen sistem začasne zaščite razseljenih oseb v primeru množičnega prihoda;

(d) skupne postopke za dodelitev ali odvzem enotnega statusa azila ali subsidiarne zaščite;

(e) merila in mehanizme za določitev države članice, odgovorne za obravnavanje prošenj za azil ali subsidiarno zaščito;

(f) standarde glede pogojev za sprejem prosilcev za azil ali subsidiarno zaščito;

(g) partnerstvo in sodelovanje s tretjimi državami za obvladovanje prihoda oseb, ki prosijo za azil ali subsidiarno ali začasno zaščito.

3. V primeru izrednih razmer v eni ali več državah članicah zaradi nenadnega prihoda državljanov iz tretjih držav lahko Svet na predlog Komisije sprejme začasne ukrepe v korist zadevnih držav članic. Svet odloča po posvetovanju z Evropskim parlamentom.

Člen 63a

1. Unija oblikuje skupno politiko priseljevanja, s katero v vseh fazah zagotovi učinkovito upravljanje migracijskih tokov, pravično obravnavo državljanov tretjih držav, ki zakonito prebivajo v državah članicah, in preprečevanje nezakonitega priseljevanja in trgovine z ljudmi ter okrepljene ukrepe za boj proti temu.

2. Za namene iz odstavka 1, Evropski parlament in Svet po rednem zakonodajnem postopku sprejmeta ukrepe na naslednjih področjih:

(a) pogoji vstopa in prebivanja ter standardi glede postopkov držav članic za izdajo vizumov in dovoljenj za prebivanje za daljši čas, tudi tistih zaradi združitve družine;

(b) opredelitev pravic državljanov tretjih držav, ki zakonito prebivajo v državi članici, in pogojev, ki urejajo svobodo gibanja in prebivanja v drugih državah članicah;

(c) nezakonito priseljevanje in nedovoljeno prebivanje, tudi odstranitev in vračanje oseb, ki prebivajo brez dovoljenja;

(d) boj proti trgovini z ljudmi, zlasti z ženskami in otroci.

3. Unija lahko s tretjimi državami sklene sporazume o ponovnem sprejemu državljanov tretjih držav, ki ne izpolnjujejo ali ne izpolnjujejo več pogojev za vstop, prisotnost ali bivanje na ozemlju ene od držav članic, v njihovo državo izvora ali porekla.

4. Evropski parlament in Svet lahko po rednem zakonodajnem postopku določita ukrepe, s katerimi se spodbujajo in podpirajo dejavnosti držav članic zaradi pospeševanja vključevanja državljanov tretjih držav, ki zakonito prebivajo na njihovem ozemlju, pri čemer je izključeno kakršno koli usklajevanje zakonov in drugih predpisov držav članic.

5. Ta člen ne vpliva na pravice držav članic, da določijo število državljanov tretjih držav, ki lahko iz tretjih držav prihajajo na njeno ozemlje, da bi si poiskali delo, bodisi kot zaposleni ali samozaposleni.

Člen 63b

Za politike Unije iz tega poglavja in njihovo izvajanje velja načelo solidarnosti in pravične delitve odgovornosti med državami članicami, vključno s finančnim področjem. Kadar koli je to potrebno, vsebujejo akti Unije, sprejeti v skladu s tem poglavjem, ustrezne ukrepe za uveljavitev tega načela."

PRAVOSODNO SODELOVANJE V CIVILNIH ZADEVAH

66) Člen 65 se nadomesti z naslednjim poglavjem 3 in členom 65:

"POGLAVJE 3

PRAVOSODNO SODELOVANJE V CIVILNIH ZADEVAH

Člen 65

1. Unija razvija pravosodno sodelovanje v civilnih zadevah s čezmejnimi posledicami, ki temelji na načelu vzajemnega priznavanja sodnih odločb in odločb v zunajsodnih zadevah. Takšno sodelovanje lahko vključuje sprejetje ukrepov za približevanje zakonov in drugih predpisov držav članic.

2. Za namene iz odstavka 1 Evropski parlament in Svet po rednem zakonodajnem postopku sprejmeta ukrepe, zlasti kadar so ti potrebni za pravilno delovanje notranjega trga, katerih cilj je zagotoviti:

(a) vzajemno priznavanje in izvrševanje sodnih odločb in odločb v zunajsodnih zadevah med državami članicami;

(b) čezmejno vročanje sodnih in zunajsodnih listin;

(c) združljivost predpisov, ki se uporabljajo v državah članicah glede kolizije zakonov in sporov o pristojnosti;

(d) sodelovanje pri pridobivanju dokazov;

(e) učinkovit dostop do sodnega varstva;

(f) odpravo ovir za nemoten potek civilnih postopkov, po potrebi s spodbujanjem združljivosti predpisov o civilnih postopkih, ki veljajo v državah članicah;

(g) oblikovanje alternativnih načinov reševanja sporov;

(h) pomoč pri usposabljanju sodnikov in sodnega osebja.

3. Z odstopanjem od odstavka 2 Svet po posebnem zakonodajnem postopku določi ukrepe, ki zadevajo družinsko pravo s čezmejnimi posledicami. Svet odloča soglasno po posvetovanju z Evropskim parlamentom.

Svet lahko na predlog Komisije sprejme sklep za opredelitev tistih vidikov družinskega prava s čezmejnimi posledicami, ki so lahko predmet aktov, sprejetih po rednem zakonodajnem postopku. Svet odloča soglasno po posvetovanju z Evropskim parlamentom.

Predlog iz drugega pododstavka se posreduje nacionalnim parlamentom. Če nacionalni parlament v šestih mesecih od dne takega uradnega obvestila temu nasprotuje, se sklep ne sprejme. Če nasprotovanja ni, Svet sklep lahko sprejme."

PRAVOSODNO SODELOVANJE V KAZENSKIH ZADEVAH

67) Člen 66 se nadomesti s členom 61g, kakor to izhaja iz točke 64) in člena 67 in 69 se razveljavita. Vstavi se naslednje poglavje 4 in členi 69a do 69e. Členi 69a, 69b in 69d nadomestijo člen 31 sedanje Pogodbe o Evropski uniji, kakor je navedeno v točki 51) te pogodbe:

"POGLAVJE 4

PRAVOSODNO SODELOVANJE V KAZENSKIH ZADEVAH

Člen 69a

1. Pravosodno sodelovanje v kazenskih zadevah v Uniji temelji na načelu vzajemnega priznavanja sodb in sodnih odločb in vključuje približevanje zakonov in drugih predpisov držav članic na področjih, navedenih v odstavku 2 in v členu 69b.

Evropski parlament in Svet po rednem zakonodajnem postopku sprejmeta ukrepe za:

(a) določitev pravil in postopkov za zagotovitev priznavanja vseh oblik sodb in sodnih odločb v celotni Uniji;

(b) preprečevanje in reševanje sporov o pristojnosti med državami članicami;

(c) spodbujanje usposabljanja sodnikov in sodnega osebja;

(d) lažje sodelovanje med sodnimi ali drugimi enakovrednimi organi držav članic pri kazenskih postopkih in izvrševanju odločb.

2. Evropski parlament in Svet lahko z direktivami, sprejetimi po rednem zakonodajnem postopku, določita minimalna pravila, potrebna za lažje vzajemno priznavanje sodb in sodnih odločb ter policijsko in pravosodno sodelovanje v kazenskih zadevah s čezmejnimi posledicami. V teh pravilih se upoštevajo razlike med pravnimi sistemi in izročili držav članic.

Pravila se nanašajo na:

(a) vzajemno dopustnost dokazov med državami članicami;

(b) pravice posameznikov v kazenskem postopku;

(c) pravice žrtev kaznivih dejanj;

(d) druge posebne vidike kazenskega postopka, ki jih je Svet predhodno opredelil v sklepu; za sprejetje tega sklepa Svet odloča soglasno po odobritvi Evropskega parlamenta.

Sprejetje minimalnih pravil iz tega odstavka državam članicam ne preprečuje, da ohranijo ali uvedejo višjo raven zaščite posameznikov.

3. Kadar član Sveta meni, da bi osnutek direktive iz odstavka 2 lahko kršil temeljna načela njegovega kazenskega pravnega sistema, lahko zahteva, da se osnutek direktive predloži Evropskemu svetu. V tem primeru se redni zakonodajni postopek začasno prekine. Po razpravi in v primeru soglasja Evropski svet v štirih mesecih od te začasne prekinitve vrne osnutek Svetu, s čimer se začasna prekinitev rednega zakonodajnega postopka konča.

V primeru nesoglasja in če želi najmanj devet držav članic med seboj vzpostaviti okrepljeno sodelovanje na podlagi zadevnega osnutka direktive, te o tem v enakem roku uradno obvestijo Evropski parlament, Svet in Komisijo. V takem primeru se šteje, da je pooblastilo za nadaljevanje okrepljenega sodelovanja iz člena 10(2) Pogodbe o Evropski uniji in iz člena 280d(1) te pogodbe dano, in se uporabljajo določbe o okrepljenem sodelovanju.

Člen 69b

1. Evropski parlament in Svet lahko z direktivami, sprejetimi po rednem zakonodajnem postopku, določita minimalna pravila glede opredelitve kaznivih dejanj in sankcij na področju posebno hudih oblik kriminala s čezmejnimi posledicami zaradi narave ali učinkov teh dejanj ali zaradi posebne potrebe po skupnem boju proti njim.

Ta področja kriminala so: terorizem, trgovina z ljudmi in spolna zloraba žensk in otrok, nedovoljen promet s prepovedanimi drogami in orožjem, pranje denarja, korupcija, ponarejanje plačilnih sredstev, računalniški kriminal in organizirani kriminal.

Glede na razvoj kriminala lahko Svet sprejme sklep, s katerim opredeli druga področja kriminala, ki ustrezajo merilom iz tega odstavka. Odloča s soglasjem po odobritvi Evropskega parlamenta.

2. Če se izkaže, da je približevanje določb kazenske zakonodaje in drugih predpisov držav članic nujno zaradi zagotovitve učinkovitega izvajanja politike Unije na področju, za katerega veljajo usklajevalni ukrepi, se lahko z direktivami določijo minimalna pravila glede opredelitve kaznivih dejanj in sankcij na zadevnem področju. Takšne direktive se sprejmejo po enakem rednem ali posebnem zakonodajnem postopku, po katerem so bili sprejeti zadevni usklajevalni ukrepi, brez poseganja v člen 61l.

3. Kadar član Sveta meni, da bi osnutek direktive iz odstavka 1 ali 2 lahko vplival na temeljna načela njegovega kazenskega pravnega sistema, lahko zahteva, da se osnutek direktive predloži Evropskemu svetu. V tem primeru se redni zakonodajni postopek začasno prekine. Po razpravi in v primeru soglasja Evropski svet v štirih mesecih od te začasne prekinitve vrne osnutek Svetu, s čimer se začasna prekinitev rednega zakonodajnega postopka konča.

V primeru nesoglasja, in če želi najmanj devet držav članic med seboj vzpostaviti okrepljeno sodelovanje na podlagi zadevnega osnutka direktive, te o tem v enakem roku uradno obvestijo Evropski parlament, Svet in Komisijo. V takem primeru se šteje, da je uvedba okrepljenega sodelovanja iz člena 10(2) Pogodbe o Evropski uniji in iz člena 280d(1) te pogodbe odobrena, in se uporabljajo določbe o okrepljenem sodelovanju.

Člen 69c

Evropski parlament in Svet lahko po rednem zakonodajnem postopku določita ukrepe za spodbujanje in podpiranje dejanj držav članic na področju preprečevanja kriminala, ne da bi to vključevalo usklajevanje določb zakonov in drugih predpisov držav članic.

Člen 69d

1. Naloga Eurojusta je podpirati in krepiti koordinacijo in sodelovanje nacionalnih organov, pristojnih za preiskave in pregon hudih oblik kriminala, ki se nanašajo na dve ali več držav članic ali terjajo skupni pregon, na podlagi postopkov, ki jih izvajajo, in informacij, ki jih pošljejo organi držav članic in Europol.

V tej zvezi Evropski parlament in Svet z uredbami, sprejetimi po rednem zakonodajnem postopku, določita strukturo, delovanje, področje ukrepanja in naloge Eurojusta. Te naloge lahko zajemajo:

(a) uvedbo kazenskih preiskav, kakor tudi predlog uvedbe pregona, ki ga izvajajo pristojni nacionalni organi, zlasti v primeru kršitev finančnih interesov Unije;

(b) koordinacijo preiskav in pregona iz točke (a);

(c) krepitev pravosodnega sodelovanja, skupaj z reševanjem sporov o pristojnosti in s tesnim sodelovanjem z Evropsko pravosodno mrežo.

S temi uredbami se določijo tudi podrobnosti glede sodelovanja Evropskega parlamenta in nacionalnih parlamentov držav članic pri ocenjevanju dejavnosti Eurojusta.

2. V primeru pregona iz odstavka 1 in brez poseganja v člen 69e pristojni nacionalni uradniki izvajajo uradna dejanja pravosodnega postopka.

Člen 69e

1. Zaradi boja proti kršitvam, ki vplivajo na finančne interese Unije, lahko Svet z uredbami, sprejetimi po posebnem zakonodajnem postopku, iz Eurojusta ustanovi Evropsko javno tožilstvo. Svet odloča s soglasjem po odobritvi Evropskega parlamenta.

Če ni soglasja, lahko skupina najmanj devetih držav članic zahteva, da se osnutek uredbe predloži Evropskemu svetu. V tem primeru se postopek v Svetu začasno prekine. Po razpravi in v primeru soglasja Evropski svet v štirih mesecih od te začasne prekinitve vrne osnutek Svetu v sprejetje.

V primeru nesoglasja in če želi najmanj devet držav članic med seboj vzpostaviti okrepljeno sodelovanje na podlagi zadevnega osnutka uredbe, te o tem v enakem roku uradno obvestijo Evropski parlament, Svet in Komisijo. V takem primeru se šteje, da je uvedba okrepljenega sodelovanja iz člena 10(2) Pogodbe o Evropski uniji in iz člena 280d(1) te pogodbe odobrena, in se uporabljajo določbe o okrepljenem sodelovanju.

2. Evropsko javno tožilstvo je pristojno, po potrebi v povezavi z Europolom, za preiskavo, pregon in obtožbo storilcev in sostorilcev kršitev, ki vplivajo na finančne interese Unije, kakor jih določa uredba iz odstavka 1. Opravlja dolžnosti tožilca na pristojnih sodiščih držav članic v zvezi s temi kršitvami.

3. Z uredbo iz odstavka 1 se določijo statut Evropskega javnega tožilstva, pogoji za opravljanje njegovih nalog, poslovnik, ki ureja njegovo delovanje, ter pravila o dopustnosti dokazov in pravila, ki se uporabljajo za sodni nadzor postopkovnih dejanj, izvršenih pri opravljanju njegovih nalog.

4. Evropski svet lahko sočasno ali naknadno sprejme sklep o spremembi odstavka 1, s katerim Evropskemu javnemu tožilstvu dodeli pristojnosti tudi za boj proti hudim oblikam kriminala s čezmejnimi posledicami, in o ustrezni spremembi odstavka 2 o storilcih in sostorilcih hudih kaznivih dejanj, ki vplivajo na več kot eno državo članico. Evropski svet odloča soglasno po odobritvi Evropskega parlamenta in po posvetovanju s Komisijo."

POLICIJSKO SODELOVANJE

68) Vstavi se poglavje 5 in naslednji členi 69f, 69g in 69h. Členi 69f in 69g nadomestijo člen 30 sedanje Pogodbe o Evropski uniji in člen 69h nadomešča člen 32 omenjene pogodbe, kakor je opisano v točki 51) člena 1:

"POGLAVJE 5

POLICIJSKO SODELOVANJE

Člen 69f

1. Unija vzpostavi policijsko sodelovanje, ki vključuje vse pristojne organe držav članic, vključno s policijskimi, carinskimi in drugimi tovrstnimi specializiranimi službami kazenskega pregona, pri preprečevanju ali odkrivanju kaznivih dejanj in preiskav.

2. Za namene iz odstavka 1 lahko Evropski parlament in Svet po rednem zakonodajnem postopku določita ukrepe glede:

(a) zbiranja, hrambe, obdelave, analize in izmenjave koristnih informacij;

(b) pomoči pri usposabljanju osebja in sodelovanju pri izmenjavi osebja, opreme in pri kriminalističnih raziskavah;

(c) skupnih preiskovalnih tehnik pri odkrivanju hudih oblik organiziranega kriminala.

3. Svet lahko po posebnem zakonodajnem postopku določi ukrepe glede operativnega sodelovanja med organi iz tega člena. Svet odloča soglasno po posvetovanju z Evropskim parlamentom.

Če ni soglasja, lahko skupina najmanj devetih držav članic zahteva, da se osnutek ukrepov predloži Evropskemu svetu. V tem primeru se postopek v Svetu začasno prekine. Po razpravi in v primeru soglasja Evropski svet v štirih mesecih od te začasne prekinitve vrne osnutek Svetu v sprejetje.

V primeru nesoglasja in če želi najmanj devet držav članic med seboj vzpostaviti okrepljeno sodelovanje na podlagi zadevnega osnutka ukrepov, te o tem v enakem roku uradno obvestijo Evropski parlament, Svet in Komisijo. V takem primeru se šteje, da je uvedba okrepljenega sodelovanja iz člena 10(2) Pogodbe o Evropski uniji in iz člena 280d(1) te pogodbe odobrena, in se uporabljajo določbe o okrepljenem sodelovanju.

Posebni postopek iz drugega in tretjega pododstavka se ne uporablja za akte, ki pomenijo nadgradnjo schengenskega pravnega reda.

Člen 69g

1. Naloga Europola je podpirati in krepiti dejavnosti policijskih organov in drugih služb kazenskega pregona držav članic ter njihovo medsebojno sodelovanje pri preprečevanju hudih oblik kriminala, ki vplivajo na dve ali več držav članic, terorizma in oblik kriminala, ki vplivajo na skupni interes politike Unije, ter boju proti njim.

2. Evropski parlament in Svet z uredbami, sprejetimi po rednem zakonodajnem postopku, določita strukturo, delovanje, področje ukrepanja in naloge Europola. Te naloge lahko zajemajo:

(a) zbiranje, hrambo, obdelavo, analizo in izmenjavo informacij, ki so jih posredovali predvsem organi držav članic ali tretjih držav oziroma služb;

(b) usklajevanje, organizacijo in izvajanje preiskovalnih in operativnih dejanj, ki se izvajajo skupaj s pristojnimi organi držav članic ali v okviru skupnih preiskovalnih ekip, po potrebi v povezavi z Eurojustom.

S temi uredbami se določijo tudi postopki za nadzor dejavnosti Europola, ki ga opravlja Evropski parlament skupaj z nacionalnimi parlamenti.

3. Europol mora vsa svoja operativna dejanja izvajati v povezavi in v dogovoru z organi držav članic, katerih ozemlje to zadeva. Uporaba prisilnih ukrepov je v izključni pristojnosti pristojnih nacionalnih organov.

Člen 69h

Svet po posebnem zakonodajnem postopku določi pogoje, pod katerimi lahko pristojni organi držav članic iz členov 69a do 69f v povezavi in v dogovoru z organi druge države članice delujejo na ozemlju te države članice, in omejitve tega delovanja. Svet odloča soglasno po posvetovanju z Evropskim parlamentom."

PROMET

69) Besedilo člena 70 se nadomesti z besedilom "Cilji Pogodb se na področju, ki ga ureja ta naslov, uresničujejo v okviru skupne prometne politike."

70) Člen 71(2) se nadomesti z naslednjim:

"2. Kadar se sprejmejo ukrepi iz odstavka 1, se upoštevajo primeri, kjer bi njihova uporaba lahko resno vplivala na življenjsko raven in stopnjo zaposlenosti v nekaterih regijah ter na izkoriščanje prometne infrastrukture."

71) Na začetku člena 72 se črta besedilo "... in brez soglasne odobritve Sveta ...", na koncu člena pa se doda besedilo "..., razen če Svet soglasno ne sprejme ukrepa, s katerim dovoljuje izjeme."

72) Člen 75 se spremeni na naslednji način:

(a) v odstavku 1 se besedilo "Pri prevozu znotraj Skupnosti se odpravi diskriminacija ..." nadomesti z besedilom "Pri prevozu znotraj Skupnosti se prepove diskriminacija ...";

(b) v odstavku 2 se beseda "Svetu" nadomesti z besedilom "Evropskemu parlamentu in Svetu";

(c) v odstavku 3 se v prvem stavku besedilo "Ekonomsko-socialnim odborom" nadomesti z besedilom "Evropskim parlamentom in Ekonomsko-socialnim odborom".

73) V členu 78 se doda naslednji stavek:

"Pet let po začetku veljavnosti Lizbonske pogodbe, lahko Svet na predlog Komisije sprejme sklep o razveljavitvi tega člena."

74) V členu 79 se črta del stavka "ne da bi to posegalo v pooblastila Ekonomsko-socialnega odbora".

75) Člen 80(2) se nadomesti z naslednjim:

"2. Evropski parlament in Svet lahko po rednem zakonodajnem postopku določita ustrezne predpise za pomorski in zračni promet. Odločata po posvetovanju z Ekonomsko-socialnim odborom in Odborom regij."

PRAVILA O KONKURENCI

76) V členu 85 se doda nov odstavek 3:

"3. Komisija lahko sprejme uredbe glede skupine sporazumov, v zvezi s katerimi je Svet sprejel uredbo ali direktivo v skladu s členom 83(2)(b)."

77) Člen 87 se spremeni na naslednji način:

(a) v odstavku 2 se na koncu točke (c) doda naslednji stavek:

"Pet let po začetku veljavnosti Lizbonske pogodbe, lahko Svet na predlog Komisije sprejme sklep o razveljavitvi te točke.";

(b) v odstavku 3 se na koncu točke (a) doda naslednji del stavka: "..., in v regijah iz člena 299 glede na njihov strukturni, gospodarski in socialni položaj;".

78) V členu 88 se doda nov odstavek 4:

"4. Komisija lahko sprejme uredbe o skupinah državnih pomoči, za katere je Svet v skladu s členom 89 odločil, da so lahko izvzete iz postopka iz odstavka 3 tega člena."

DOLOČBE O DAVKIH

79) Na koncu člena 93 se besedilo "... v roku, določenem v členu 14" nadomesti z besedilom "... in preprečevanje izkrivljanja konkurence".

PRIBLIŽEVANJE ZAKONODAJE

80) Člena 94 in 95 zamenjata vrstni red. Člen 94 postane člen "95" in člen 95 postane člen "94".

81) Člen 95, ki postane člen 94, se spremeni na naslednji način:

(a) na začetku odstavka 1 se črta besedilo "Z odstopanjem od določb člena 94 in";

(b) na začetku odstavka 4 se del stavka "Če po tem, ko Svet ali Komisija sprejme usklajevalni ukrep, ..." nadomesti z besedilom "Če po tem, ko Evropski parlament in Svet, Svet ali Komisija sprejmejo usklajevalni ukrep, ...";

(c) na začetku odstavka 5 se del stavka "Brez poseganja v odstavek 4 pa država članica, če po tem, ko Svet ali Komisija sprejme usklajevalni ukrep, ..." nadomesti z besedilom "Brez poseganja v odstavek 4 pa država članica, če po tem, ko Evropski parlament in Svet, Svet ali Komisija sprejme usklajevalni ukrep, ...";

(d) v odstavku 10 se besedilo "nadzornega postopka Skupnosti" nadomesti z besedilom "nadzornega postopka Unije".

82) V členu 94, ki postane člen 95, se na začetku vstavi besedilo "Brez poseganja v člen 94 ...".

83) V členu 96 se prvem stavku drugega pododstavka besedilo "… Svet na predlog Komisije izda ..." nadomesti z besedilom "Evropski parlament in Svet po rednem zakonodajnem postopku na predlog Komisije izdata ...". Drugi stavek se nadomesti z besedilom "Sprejmejo se lahko tudi drugi ustrezni ukrepi, predvideni v Pogodbah."

INTELEKTUALNA LASTNINA

84) Vstavi se nov člen 97a, kot zadnji člen naslova VI:

"Člen 97a

Pri vzpostavitvi ali delovanju notranjega trga Evropski parlament in Svet po rednem zakonodajnem postopku določita ukrepe za uvedbo evropskih pravic intelektualne lastnine, da se zagotovi enotno varstvo pravic intelektualne lastnine v vsej Uniji in vzpostavi centralizirana ureditev na ravni Unije na področju potrjevanja, usklajevanja in nadzorovanja.

Svet po posebnem zakonodajnem postopku z uredbami določi jezikovno ureditev za evropske pravice intelektualne lastnine. Svet odloča soglasno po posvetovanju z Evropskim parlamentom."

EKONOMSKA IN MONETARNA POLITIKA

85) Vstavi se člen 97b kot prvi člen naslova VII, z besedilom člena 4; spremeni se na naslednji način:

(a) v odstavku 1 se črta besedilo "in časovnim razporedom";

(b) v odstavku 2 se del stavka "Hkrati z zgoraj navedenim ter v skladu z določbami te pogodbe in v njej opredeljenim časovnim razporedom in postopki te dejavnosti vključujejo nepreklicno določitev deviznih tečajev, ki bo omogočila uvedbo enotne valute ekuja, …" nadomesti s "Hkrati z zgoraj navedenim ter v skladu s Pogodbama in v njiju opredeljenimi postopki te dejavnosti vključujejo enotno valuto, euro, …".

86) Člen 99 se spremeni na naslednji način:

(a) v odstavku 4 se prvi stavek prvega pododstavka nadomesti z naslednjim:

"Kadar se v okviru postopka iz odstavka 3 ugotovi, da ekonomske politike neke države članice niso skladne s širšimi smernicami iz odstavka 2 ali da bi lahko ogrozile pravilno delovanje ekonomske in monetarne unije, lahko Komisija to državo članico opozori. Svet lahko na priporočilo Komisije naslovi potrebna priporočila na to državo članico.";

(b) drugi pododstavek odstavka 4 postane odstavek "5", odstavek 5 pa postane odstavek "6";

(c) v odstavku 4 se vstavita nova pododstavka:

"V okviru tega odstavka Svet odloča brez upoštevanja glasu člana Sveta, ki predstavlja zadevno državo članico.

Kvalificirana večina ostalih članov Sveta se določi v skladu s členom 205(3)(a).";

(d) v odstavku 5, ki je postal odstavek 6, se del stavka "Svet lahko v skladu s postopkom iz člena 252 sprejme podrobna pravila …" nadomesti z besedilom "Evropski parlament in Svet lahko z uredbami, sprejetimi po rednem zakonodajnem postopku, določita podrobna pravila …", in črtajo se besede "tega člena".

TEŽAVE PRI OSKRBI Z NEKATERIMI IZDELKI (ENERGIJA)

87) Člen 100(1) se nadomesti z naslednjim:

"1. Brez poseganja v druge postopke, predvidene v Pogodbah, lahko Svet na predlog Komisije, v duhu solidarnosti med državami članicami odloči o ukrepih, ki ustrezajo gospodarskim razmeram, zlasti ob hudih težavah pri oskrbi z nekaterimi izdelki, zlasti na področju energetike."

DRUGE DOLOČBE – EKONOMSKA IN MONETARNA POLITIKA

88) V členu 102 se črta odstavek 2, odstavek 1 pa ni oštevilčen.

89) Člen 103(2) se nadomesti z naslednjim:

"2. Po potrebi lahko Svet na predlog Komisije in po posvetovanju z Evropskim parlamentom opredeli pojme v zvezi z uporabo prepovedi iz členov 101 in 102 ter iz tega člena."

POSTOPEK V ZVEZI S ČEZMERNIM PRIMANJKLJAJEM

90) Člen 104 se spremeni na naslednji način:

(a) odstavek 5 se nadomesti z naslednjim:

"5. Če Komisija meni, da v neki državi članici obstaja čezmerni primanjkljaj ali da bi do njega lahko prišlo, na zadevno državo članico naslovi svoje mnenje in o tem obvesti Svet.";

(b) v odstavku 6 se beseda "priporočilo" nadomesti z besedo "predlog";

(c) v odstavku 7 se prvi stavek nadomesti s "Kadar Svet v skladu z odstavkom 6 odloči, da čezmerni primanjkljaj obstaja, Svet na priporočilo Komisije brez nepotrebnega odlašanja sprejme priporočila, ki jih naslovi na zadevno državo članico z namenom, da se to stanje v danem roku odpravi.";

(d) v odstavku 11 se v uvodnem stavku prvega pododstavka beseda "zaostritev" nadomesti z besedo "okrepitev";

(e) v odstavku 12 se na začetku prvega stavka besedilo "svoje odločitve" nadomesti z besedilom "svoje odločitve ali priporočila";

(f) odstavek 13 se nadomesti z naslednjim:

"13. Pri sprejemanju odločitev ali priporočil iz odstavkov 8, 9, 11 in 12 Svet odloča na priporočilo Komisije.

Pri sprejemanju ukrepov iz odstavkov 6 do 9, 11 in 12 Svet odloča brez upoštevanja glasu člana Sveta, ki predstavlja zadevno državo članico.

Kvalificirana večina ostalih članov Sveta se določi v skladu s členom 205(3)(a).";

(g) v odstavku 14 se v tretjem pododstavku črta besedilo "pred 1. januarjem 1994".

MONETARNA POLITIKA

91) Člen 105 se spremeni na naslednji način:

(a) v odstavku 1 se v prvem stavku beseda "ESCB" nadomesti z "Evropskega sistema centralnih bank, v nadaljnjem besedilu "ESCB", …";

(b) odstavek 6 se nadomesti z naslednjim:

"6. Svet lahko z uredbami, sprejetimi po posebnem zakonodajnem postopku, po posvetovanju z Evropskim parlamentom in Evropsko centralno banko, soglasno na Evropsko centralno banko prenese posebne naloge, ki se nanašajo na politike bonitetnega nadzora kreditnih in drugih finančnih institucij, razen zavarovalnic."

92) Člen 106 se spremeni na naslednji način:

(a) v odstavku 1 se v prvem stavku beseda "… bankovcev …" nadomesti z besedo "eurobankovcev";

(b) v odstavku 2 se v prvem stavku beseda "… kovance …" nadomesti z besedo "eurokovance"; na začetku drugega stavka se besedilo "Svet lahko v skladu s postopkom iz člena 252 in po posvetovanju z ECB …" nadomesti z besedilom "Svet lahko na predlog Komisije ter po posvetovanju z Evropskim parlamentom in Evropsko centralno banko …".

93) Člen 107 se spremeni na naslednji način:

(a) odstavka 1 in 2 se črtata, odstavki 3, 4, 5 in 6 pa ustrezno postanejo odstavki 1, 2, 3 in 4;

(b) v odstavku 4, ki postane odstavek 2, se besedilo "Statut ESCB" nadomesti z naslednjim: "Statut Evropskega sistema centralnih bank in Evropske centralne banke, v nadaljnjem besedilu "Statut ESCB in ECB", …";

(c) odstavek 5, ki postane odstavek 3, se nadomesti z naslednjim:

"3. Evropski parlament in Svet lahko po rednem zakonodajnem postopku spremenita člene 5.1, 5.2, 5.3, 17, 18, 19.1, 22, 23, 24, 26, 32.2, 32.3, 32.4, 32.6, 33.1(a) in 36 statuta ESCB in ECB. Odločata bodisi na priporočilo Evropske centralne banke in po posvetovanju s Komisijo ali na predlog Komisije in po posvetovanju z Evropsko centralno banko."

94) Na začetku člena 109 se črta besedilo "Najpozneje do datuma ustanovitve ESCB…".

95) V členu 110(2) se črtajo prvi štirje pododstavki.

UKREPI V ZVEZI Z UPORABO EURA

96) V členu 111 odstavki 1 do 3 in 5 postanejo odstavki 1 do 4 člena 188o; spremenijo se, kakor je navedeno v točki 174. Odstavek 4 postane odstavek 1 člena 115C; spremeni se, kakor je navedeno v točki 100.

97) Vstavi se člen 111a:

"Člen 111a

Brez poseganja v dodeljene pristojnosti Evropske centralne banke Evropski parlament in Svet po rednem zakonodajnem postopku določita ukrepe, potrebne za uporabo eura kot enotne valute. Ti ukrepi se sprejmejo po posvetovanju z Evropsko centralno banko."

INSTITUCIONALNE DOLOČBE (EMU)

98) Besedilo člena 112 postane člen 245b in se spremeni, kakor je navedeno v točki 228. Besedilo člena 113 postane člen 245c.

99) Člen 114 se spremeni na naslednji način:

(a) v odstavku 1 se besedilo v prvem pododstavku "Monetarni odbor s svetovalnim statusom" nadomesti z besedilom "Ekonomsko-finančni odbor";

(b) v odstavku 1 se črtata drugi in tretji pododstavek;

(c) v odstavku 2 se črta prvi pododstavek; v tretjem pododstavku se sklicevanje na člen 99(2), (3), (4) in (5) nadomesti s sklicevanjem na člen 99(2),(3),(4) in (6) in sklicevanje na člen 122(2) in člen 123(4) in (5) se nadomesti s sklicevanjem na člen 117a(2) in (3);

(d) v odstavku 4 se sklicevanje na člena 122 in 123 nadomesti s sklicevanjem na člen 116a.

DOLOČBE ZA DRŽAVE ČLANICE, KATERIH VALUTA JE EURO

100) Vstavijo se novo poglavje 3a in novi členi 115a, 115b in 115c:

"POGLAVJE 3a

DOLOČBE ZA DRŽAVE ČLANICE, KATERIH VALUTA JE EURO

Člen 115a

1. Za zagotovitev pravilnega delovanja ekonomske in monetarne unije Svet v skladu z ustreznimi določbami Pogodb in po enem od ustreznih postopkov iz členov 99 in 104, razen postopka iz člena 104(14), sprejme ukrepe za tiste države članice, katerih valuta je euro:

(a) za večjo uskladitev in nadzorovanje njihove proračunske discipline;

(b) za določitev smernic njihove ekonomske politike ob zagotavljanju združljivosti s smernicami, sprejetimi za celotno Unijo, in njihovega nadzora.

2. V zvezi z ukrepi iz odstavka 1 lahko pri glasovanju sodelujejo samo člani Sveta, ki predstavljajo države članice, katerih valuta je euro.

Kvalificirana večina teh članov se določi v skladu s členom 205(3)(a).

Člen 115b

Podrobnosti o sestankih ministrov držav članic, katerih valuta je euro, so določene s Protokolom o Euroskupini.

Člen 115c

1. Za zagotovitev položaja eura v mednarodnem monetarnem sistemu Svet na predlog Komisije sprejme sklep, s katerim določi skupna stališča o zadevah posebnega pomena za ekonomsko in monetarno unijo znotraj pristojnih mednarodnih finančnih institucij in konferenc. Svet odloča po posvetovanju z Evropsko centralno banko.

2. Svet lahko na predlog Komisije sprejme ustrezne ukrepe za zagotovitev enotnega zastopanja v mednarodnih finančnih institucijah in na konferencah. Svet odloča po posvetovanju z Evropsko centralno banko.

3. V zvezi z ukrepi iz odstavkov 1 in 2 lahko pri glasovanju sodelujejo samo člani Sveta, ki predstavljajo države članice, katerih valuta je euro.

Kvalificirana večina teh članov se določi v skladu s členom 205(3)(a)."

PREHODNE DOLOČBE ZA DRŽAVE ČLANICE S POSEBNO UREDITVIJO

101) Člen 116 se razveljavi in vstavi se naslednji člen 116a:

"Člen 116a

1. Države članice, glede katerih Svet ni odločil, da izpolnjujejo potrebne pogoje za uvedbo eura, se v nadaljnjem besedilu imenujejo "države članice s posebno ureditvijo".

2. Za države članice s posebno ureditvijo se ne uporabljajo naslednje določbe Pogodb:

(a) sprejetje delov širših smernic ekonomskih politik, ki se na splošno nanašajo na euroobmočje (člen 99(2));

(b) prisilna sredstva za odpravo čezmernih primanjkljajev (člen 104(9) in (11));

(c) cilji in naloge Evropskega sistema centralnih bank (člen 105(1), (2), (3) in (5));

(d) izdajanje eura (člen 106);

(e) akti Evropske centralne banke (člen 110);

(f) ukrepi, ki se nanašajo na uporabo eura (člen 111a);

(g) monetarni sporazumi in drugi ukrepi v zvezi s politiko deviznega tečaja (člen 188o);

(h) imenovanje članov Izvršilnega odbora Evropske centralne banke (člen 245c(2));

(i) sklepi, s katerimi se določijo skupna stališča o vprašanjih posebnega pomena za ekonomsko in monetarno unijo znotraj pristojnih mednarodnih finančnih institucij in konferenc (člen 115c(1));

(j) ukrepi za zagotovitev enotnega zastopanja v okviru mednarodnih finančnih institucij in konferenc (člen 115c(2)).

Zaradi tega v členih, navedenih v točkah (a) do (j), "države članice" pomenijo države članice, katerih valuta je euro.

3. V skladu s poglavjem IX statuta ESCB in ECB so države članice s posebno ureditvijo in njihove nacionalne centralne banke izvzete iz pravic in obveznosti v okviru ESCB.

4. Glasovalne pravice članov Sveta, ki predstavljajo države članice s posebno ureditvijo, mirujejo, kadar Svet sprejema ukrepe iz členov, navedenih v odstavku 2, in v naslednjih primerih:

(a) priporočila državam članicam, katerih valuta je euro, v okviru večstranskega nadzora, vključno s programi stabilnosti in opozorili (člen 99(4));

(b) ukrepe glede čezmernega primanjkljaja držav članic, katerih valuta je euro (člen 104(6), (7), (8), (12) in (13)).

Kvalificirana večina ostalih članov Sveta se določi v skladu s členom 205(3)(a)."

102) Člen 117 se razveljavi, razen prvih pet alinej odstavka 2, ki postanejo prvih pet alinej odstavka 2 člena 118a in se spremenijo, kakor je navedeno v točki 103. Vstavi se člen 117a, ki se spremeni na naslednji način:

(a) odstavek 1 povzame besedilo člena 121(1), ki se spremeni na naslednji način:

(i) v besedilu odstavka se beseda "EMI" nadomesti z besedo "Evropska centralna banka" v ustreznem sklonu;

(ii) na začetku prvega odstavka se vstavi stavek z naslednjim besedilom: "Najmanj vsaki dve leti ali na zahtevo države članice s posebno ureditvijo…"

(iii) v prvem pododstavku se v prvem stavku besedilo "... o napredku, ki so ga države članice dosegle pri izpolnjevanju svojih obveznosti …" nadomesti z "… o napredku, ki so ga države članice s posebno ureditvijo dosegle pri izpolnjevanju svojih obveznosti …";

(iv) v prvem pododstavku se besedilo drugega stavka "… nacionalnih zakonodaj držav članic …" nadomesti z besedilom "... nacionalne zakonodaje posamezne države članice …", besedilo "te pogodbe" pa se črta;

(v) v tretji alinei prvega pododstavka se besedilo "z mehanizmom deviznega tečaja …" nadomesti z besedilom "z mehanizmom deviznih tečajev …", besedilo "… glede na valuto katere koli druge države članice" pa se nadomesti z besedilom "glede na euro";

(vi) v četrti alinei prvega pododstavka se besedilo "… države članice …" nadomesti z besedilom "… države članice s posebno ureditvijo …", besedilo "… v mehanizmu deviznega tečaja evropskega monetarnega sistema …" pa se nadomesti z besedilom "… v mehanizmu deviznih tečajev…";

(vii) v drugem pododstavku se črta besedilo "razvoj ekuja, …";

(b) odstavek 2 povzame besedilo drugega stavka člena 122(2) in se spremeni na naslednji način:

(i) na koncu besedila se besede "iz člena 121(1)" nadomestijo z besedilom "iz odstavka 1",

(ii) dodata se nov drugi in tretji pododstavek:

"Svet odloča na priporočilo kvalificirane večine tistih svojih članov, ki predstavljajo države članice, katerih valuta je euro. Ti člani odločijo v šestih mesecih po tem, ko Svet prejme predlog Komisije.

Kvalificirana večina teh članov iz drugega pododstavka se določi v skladu s členom 205(3)(a).";

(c) odstavek 3 povzame besedilo člena 123(5) in se spremeni na naslednji način:

(i) začetek odstavka "Če je odločeno v skladu s postopkom iz člena 122(2), da se odstopanje odpravi, …" se nadomesti z "Če je v skladu s postopkom iz odstavka 2 odločeno, da se posebna ureditev odpravi, …";

(ii) beseda "sprejme" se črta, za besedilom "po posvetovanju z ECB" pa se vstavi "nepreklicno določi …";

103) Člen 118 se razveljavi. Vstavi se člen 118a na naslednji način:

(a) odstavek 1 povzame besedilo člena 123(3); besedi "te pogodbe" se črtata;

(b) odstavek 2 povzame besedilo prvih petih alinej člena 117(2); omenjenih pet alinej se spremeni na naslednji način, uvodni stavek pred njimi pa se glasi:

"Če in dokler obstajajo države članice s posebno ureditvijo, je naloga Evropske centralne banke v zvezi s temi državami članicami:"

(i) v tretji alinei se besedilo "evropskega monetarnega sistema" nadomesti z "mehanizma deviznih tečajev";

(ii) peta alinea se nadomesti z besedilom "izvajati naloge, ki jih je prej opravljal Evropski sklad za monetarno sodelovanje in pozneje prevzel Evropski monetarni inštitut."

104) Vstavi se člen 118b z besedilom člena 124(1); spremeni se na naslednji način:

(a) del stavka "Do začetka tretje faze obravnava vsaka država članica …" se nadomesti z "Vsaka država članica s posebno ureditvijo obravnava …";

(b) del stavka "… evropskega monetarnega sistema (EMS) in pri razvoju ekuja, spoštujejo pa tudi obstoječe pristojnosti na tem področju" se nadomesti z "mehanizma deviznih tečajev".

105) Člen 119 se spremeni na naslednji način:

(a) v odstavku 1 se v prvem in drugem pododstavku za besedilom "država članica" vstavi besedilo "s posebno ureditvijo", v prvem pododstavku se črta beseda "postopno";

(b) v odstavku 2(a) se za besedilom "države članice" vstavi besedilo "s posebno ureditvijo", v odstavku 2(b) se besedilo "država članica, ki je v težavah, …" nadomesti z "država članica s posebno ureditvijo, ki je v težavah, …";

(c) v odstavku 3 se besedilo "Komisija dovoli državi, ki je v težavah, ..." nadomesti z besedilom "Komisija dovoli državi članici s posebno ureditvijo, ki je v težavah, …";

(d) odstavek 4 se črta.

106) Člen 120 se spremeni na naslednji način:

(a) v odstavku 1 se besedilo "lahko zadevna članica preventivno sprejme …" nadomesti z "lahko država članica s posebno ureditvijo preventivno sprejme …";

(b) v odstavku 3 se beseda "mnenju" nadomesti z besedo "priporočilu", za besedo "država" pa se doda beseda "članica";

(c) odstavek 4 se črta.

107) V členu 121, odstavek 1 postane odstavek 1 člena 117a; spremeni se, kakor je navedeno v točki 102. Preostali del člena 121 se razveljavi.

108) Drugi stavek člena 122(2) postane prvi pododstavek člena 117a(2); spremeni se, kakor je navedeno v točki 102. Preostali del člena 122 se razveljavi.

109) Odstavek 3 člena 123 postane odstavek 1 člena 118a in odstavek 5 člena 123 postane odstavek 3 člena 117; spremenita se, kakor je navedeno v točki 103 oziroma 102. Preostali del člena 123 se razveljavi.

110) Odstavek 1 člena 124 postane novi člen 118b; spremeni se, kakor je navedeno v točki 104. Preostali del člena 124 se razveljavi.

ZAPOSLOVANJE

111) V členu 125 se črta besedilo "in v členu 2 te pogodbe".

PRESTAVLJENI NASLOVI

112) Naslov IX "SKUPNA TRGOVINSKA POLITIKA" postane naslov II petega dela o zunanjem delovanju Unije, člena 131 in 133 pa postaneta člena 188b in 188c. Člen 131 se spremeni, kakor je navedeno v točki 157, člen 133 pa se nadomesti s členom 188c.

Člena 132 in 134 se razveljavita.

113) Naslov X "CARINSKO SODELOVANJE" postane poglavje 1a naslova Ia "Prosti pretok blaga", člen 135 pa postane člen 27a, kakor je navedeno v točki 45.

SOCIALNA POLITIKA

114) Poimenovanje naslova XI "SOCIALNA POLITIKA, IZOBRAŽEVANJE, POKLICNO USPOSABLJANJE IN MLADINA" se nadomesti z naslovom "SOCIALNA POLITIKA", ki postane naslov IX, naslov "Poglavje 1 – Socialne določbe" pa se črta.

115) Vstavi se nov člen 136a:

"Člen 136a

Unija priznava in spodbuja vlogo socialnih partnerjev na ravni Unije ob upoštevanju različnosti nacionalnih sistemov. Pospešuje dialog med socialnimi partnerji ob upoštevanju njihove avtonomije.

Tristranski socialni vrh za rast in zaposlovanje prispeva k socialnemu dialogu."

116) Člen 137 se spremeni na naslednji način:

(a) v odstavku 2 se v uvodnem stavku prvega pododstavka beseda "Svet" nadomesti z besedilom "Evropski parlament in Svet", posledično se spremenijo tudi glagoli, prvi stavek drugega pododstavka pa se razdeli na pododstavka, ki se glasita:

"Evropski parlament in Svet odločata po rednem zakonodajnem postopku po posvetovanju z Ekonomsko-socialnim odborom in Odborom regij.

Na področjih iz odstavka 1(c), (d), (f) in (g) Svet soglasno odloča po posebnem zakonodajnem postopku po posvetovanju z Evropskim parlamentom in navedenima odboroma."

Drugi stavek drugega pododstavka postane zadnji pododstavek in črtata se besedi "tega člena";

(b) v odstavku 3 se na koncu prvega pododstavka doda "…, ali, kadar je primerno, izvajanje sklepa Sveta, sprejetega v skladu s členom 139."; v drugem pododstavku se besedilo "… ko je treba v skladu s členom 249 direktivo prenesti" nadomesti z besedilom "… ko je treba prenesti ali izvesti direktivo ali sklep", na koncu pododstavka pa se doda besedilo "ali ta sklep".

117) V členu 138(4) se besedilo prvega stavka "Pri teh posvetovanjih …" nadomesti z besedilom "Pri posvetovanjih iz odstavkov 2 in 3…".

118) Člen 139(2) se spremeni na naslednji način:

(a) na koncu prvega pododstavka se doda stavek "Obvesti se Evropski parlament.";

(b) v drugem pododstavku se začetek prvega stavka "Svet odloča s kvalificirano večino, razen kadar zadevni sporazum …" nadomesti z besedilom "Svet odloča soglasno, kadar zadevni sporazum …", zadnji stavek pa se črta.

119) V členu 140 se na koncu drugega pododstavka doda besedilo "…, zlasti pobud, namenjenih oblikovanju smernic in kazalnikov, organizaciji izmenjave najboljše prakse ter pripravi elementov, potrebnih za redno spremljanje in ocenjevanje. Evropski parlament se o tem izčrpno obvesti."

120) V členu 143 se črta drugi odstavek.

EVROPSKI SOCIALNI SKLAD

121) Poglavje 2 postane "NASLOV X".

122) V členu 148 se besedilo "izvedbene sklepe" nadomesti z besedilom "izvedbene uredbe".

IZOBRAŽEVANJE, POKLICNO USPOSABLJANJE, MLADINA IN ŠPORT

123) Poglavje 3 postane "NASLOV XI", na koncu naslova se besedilo "IN MLADINA" nadomesti z besedilom "MLADINA IN ŠPORT".

124) Člen 149 se spremeni na naslednji način:

(a) v odstavku 1 se doda naslednji pododstavek:

"Unija prispeva k spodbujanju evropske razsežnosti v športu ob upoštevanju njegove posebne narave, na prostovoljstvu temelječih struktur in njegove družbene in vzgojne vloge.";

(b) v odstavku 2 se na koncu pete alinee doda besedilo "… ter spodbujanje sodelovanja mladih v demokratičnem življenju v Evropi", naslednja alinea pa se doda kot zadnja alinea:

- "— razvijanje evropske razsežnosti v športu s spodbujanjem pravičnosti in odprtosti pri športnih tekmovanjih in sodelovanja med organi, odgovornimi za šport, ter z varovanjem telesne in moralne integritete športnikov, zlasti najmlajših.";

(c) v odstavku 3 se besedilo "na področju izobraževanja" nadomesti z "na področju izobraževanja in športa";

(d) v odstavku 4 se besedilo "Da bi Svet prispeval k uresničevanju ciljev iz tega člena, sprejme:" nadomesti z "Kot prispevek k uresničevanju ciljev iz tega člena:", prva alinea se začne z "Evropski parlament in Svet sprejmeta …"; druga alinea pa se začne s "Svet sprejme...".

125) Na koncu člena 150(4) se doda naslednji stavek: "…; Svet na predlog Komisije sprejme priporočila".

KULTURA

126) Člen 151(5) se spremeni na naslednji način:

(a) uvodni stavek se nadomesti z "Kot prispevek k uresničevanju ciljev iz tega člena:";

(b) prvi stavek prve alinee se začne z "Evropski parlament in Svet sprejmeta …", drugi stavek prve alinee pa se črta;

(c) v drugi alinei se črta besedilo "…, o katerih odloča soglasno", alinea pa se začne z besedilom "Svet sprejme …".

JAVNO ZDRAVJE

127) Člen 152 se spremeni na naslednji način:

(a) v odstavku 1 se v drugem pododstavku beseda "človekovih" nadomesti s "telesnih in duševnih", na koncu tega pododstavka pa se doda besedilo "ter spremljanje resne čezmejne ogroženosti zdravja, zgodnje obveščanje o taki ogroženosti boj proti njej.";

(b) v odstavku 2 se na koncu prvega pododstavka doda stavek "Zlasti spodbuja sodelovanje med državami članicami za izboljšanje komplementarnosti njihovih zdravstvenih storitev na obmejnih območjih.";

(c) v odstavku 2 se na koncu drugega pododstavka doda besedilo "…, zlasti pobude, namenjene oblikovanju smernic in kazalnikov, organizaciji izmenjave najboljših praks ter pripravi elementov, potrebnih za redno spremljanje in ocenjevanje. Evropski parlament se o tem izčrpno obvesti.";

(d) odstavek 4 se spremeni na naslednji način:

(i) na začetku uvodnega stavka se vstavi naslednji del stavka: "Z odstopanjem od člena 2a(5) in člena 2e(a) ter v skladu s členom 2c(2)(k) ...", na koncu pa se doda besedilo "… zaradi zagotavljanja skupnih potreb po varnosti:";

(ii) v točki (b) se črta besedilo "…, z odstopanjem od člena 37,…";

(iii) vstavi se nova točka (c):

"(c) ukrepov, ki določajo visoke standarde kakovosti in varnosti zdravil in medicinskih pripomočkov.";

(iv) sedanja točka (c) postane odstavek 5 in se nadomesti z naslednjim:

"5. Evropski parlament in Svet lahko po rednem zakonodajnem postopku in po posvetovanju z Odborom regij in Ekonomsko-socialnim odborom sprejmeta tudi spodbujevalne ukrepe za varovanje in izboljšanje zdravja ljudi in zlasti za boj proti močno razširjenim čezmejnim težkim boleznim, ukrepe v zvezi z nadzorom resne čezmejne ogroženosti zdravja, zgodnjim obveščanjem o taki ogroženosti in bojem proti njej, kakor tudi ukrepe, katerih neposredni cilj je varovanje javnega zdravja glede tobaka in zlorabe alkohola, pri čemer je izključeno kakršno koli usklajevanje zakonov in drugih predpisov držav članic.";

(e) zadnji pododstavek sedanjega odstavka 4 postane odstavek 6, odstavek 5, ki postane odstavek "7", pa se nadomesti z naslednjim:

"7. Pri dejavnosti Unije se upošteva odgovornost držav članic za opredelitev njihove zdravstvene politike ter za organizacijo in zagotavljanje zdravstvenih storitev in zdravstvenega varstva. Odgovornosti držav članic vključujejo upravljanje zdravstvenih storitev in zdravstvenega varstva in razporejanje dodeljenih virov. Ukrepi iz odstavka 4(a) ne vplivajo na nacionalne določbe o darovanju organov in krvi ali njihovi uporabi za namene zdravljenja."

VARSTVO POTROŠNIKOV

128) Člen 153(2) postane člen 6a, odstavki 3, 4 in 5 pa ustrezno postanejo odstavki 2, 3 in 4.

INDUSTRIJA

129) Člen 157 se spremeni na naslednji način:

(a) na koncu odstavka 2 se doda besedilo "…, zlasti pobude, namenjene oblikovanju smernic in kazalcev, organizaciji izmenjave najboljše prakse ter pripravi elementov, potrebnih za periodično spremljanje in ocenjevanje. Evropski parlament je izčrpno obveščen.";

(b) v odstavku 3 se na koncu drugega stavka prvega pododstavka doda besedilo "…, pri čemer je izključeno kakršno koli usklajevanje zakonov in drugih predpisov držav članic."

EKONOMSKA, SOCIALNA IN TERITORIALNA KOHEZIJA

130) Poimenovanje naslova XVII se nadomesti z naslednjim: "EKONOMSKA, SOCIALNA IN TERITORIALNA KOHEZIJA".

131) Člen 158 se spremeni na naslednji način:

(a) v prvem pododstavku se besedilo "ekonomske in socialne kohezije" nadomesti z "ekonomske, socialne in teritorialne kohezije";

(b) v drugem pododstavku se črta besedilo "ali otokov" in "tudi podeželja";

(c) doda se nov pododstavek:

"Med zadevnimi regijami se posebna pozornost namenja podeželju, območjem, ki jih je prizadela industrijska tranzicija, in regijam, ki so hudo in stalno prizadete zaradi neugodnih naravnih ali demografskih razmer, kot so najsevernejše regije z zelo nizko gostoto prebivalstva, ter otoškim, čezmejnim in gorskim regijam."

132) V členu 159 se v drugem pododstavku besedilo "ekonomske in socialne" nadomesti z besedilom "ekonomske, socialne in teritorialne";

133) Člen 161 se spremeni na naslednji način:

(a) na začetku prvega pododstavka se besedilo prvega stavka "Brez poseganja v člen 162 Svet na predlog Komisije in po pridobitvi privolitve Evropskega parlamenta ter po posvetovanju z Ekonomsko-socialnim odborom in Odborom regij soglasno opredeli …" nadomesti z "Brez poseganja v člen 162 Evropski parlament in Svet z uredbami, sprejetimi po rednem zakonodajnem postopku, ter po posvetovanju z Ekonomsko-socialnim odborom in Odborom regij opredelita …", v drugem stavku pa se besedilo "Svet po enakem postopku opredeli …" nadomesti z besedilom "Po enakem postopku se opredelijo …";

(b) v drugem pododstavku se besedilo "ki ga je Svet ustanovil …" nadomesti z "ustanovljen …";

(c) tretji pododstavek se črta;

134) V členu 162 se v prvem pododstavku besedilo "Izvedbene sklepe" nadomesti z besedilom "Izvedbene uredbe".

RAZISKAVE IN TEHNOLOŠKI RAZVOJ

135) Naslov naslova XVIII se nadomesti z "RAZISKAVE, TEHNOLOŠKI RAZVOJ IN VESOLJE".

136) Člen 163 se spremeni na naslednji način:

(a) odstavek 1 se nadomesti z naslednjim:

"1. Cilj Unije je okrepiti njene znanstvene in tehnološke temelje z oblikovanjem Evropskega raziskovalnega območja, v katerem raziskovalci, znanost in tehnologija prosto krožijo, spodbujati njeno večjo konkurenčnost, vključno v industriji, in pospeševati vse raziskovalne dejavnosti, ki so potrebne zaradi drugih poglavij Pogodb."

(b) v odstavku 2 se del stavka "… pri čemer je njen glavni cilj omogočiti podjetjem, da v celoti izkoristijo možnosti notranjega trga, …" nadomesti z "… pri čemer je njen glavni cilj omogočiti raziskovalcem, da neovirano sodelujejo prek meja, in podjetjem, da v celoti izkoristijo možnosti notranjega trga, …".

137) Na koncu člena 165(2) se doda besedilo "…, zlasti pobude, namenjene oblikovanju smernic in kazalcev, organizaciji izmenjave najboljše prakse ter pripravi elementov, potrebnih za redno spremljanje in ocenjevanje. Evropski parlament se o tem izčrpno obvesti."

138) Člen 166 se spremeni, kakor sledi:

(a) v odstavku 4 se besede "Svet na predlog Komisije ..s kvalificirano večino…." nadomestijo z besedami "Svet po posebnem zakonodajnem postopku…."

(b) doda se nov odstavek 5:

"5. Kot dopolnitev dejavnostim, načrtovanim v večletnem okvirnem programu, Evropski parlament in Svet po rednem zakonodajnem postopku in po posvetovanju z Ekonomsko-socialnim odborom določita potrebne ukrepe za vzpostavitev Evropskega raziskovalnega območja."

139) V členu 167 se beseda "Svet" nadomesti z "Unija".

140) V členu 168 se v drugem pododstavku beseda "Svet" nadomesti z "Unija".

141) V drugem pododstavku člena 170 se črta zadnji del stavka "…, o teh sporazumih pa se pogajajo in jih sklepajo v skladu s členom 300".

VESOLJE

142) Vstavi se nov člen 172a:

"Člen 172a

1. Za pospeševanje znanstvenega in tehničnega napredka, industrijske konkurenčnosti in izvajanje svojih politik Unija oblikuje evropsko politiko o vesolju. V ta namen lahko spodbuja skupne pobude, podpira raziskave in tehnološki razvoj ter usklajuje prizadevanja, potrebna za raziskovanje in izkoriščanje vesolja.

2. Kot prispevek k doseganju ciljev iz odstavka 1, Evropski parlament in Svet po rednem zakonodajnem postopku določita potrebne ukrepe, ki so lahko v obliki evropskega programa o vesolju, pri čemer je izključeno kakršno koli usklajevanje zakonov in drugih predpisov držav članic.

3. Unija vzpostavi ustrezne odnose z Evropsko vesoljsko agencijo.

4. Ta člen ne posega v druge določbe tega naslova."

OKOLJE (PODNEBNE SPREMEMBE)

143) Člen 174 se spremeni na naslednji način:

(a) v odstavku 1 se četrta alinea nadomesti z naslednjim:

- "— spodbujanju ukrepov na mednarodni ravni za reševanje regionalnih ali globalnih okoljskih problemov, zlasti v boju proti podnebnim spremembam.";

(b) v odstavku 2 se v drugem pododstavku besedilo "nadzorni postopek Skupnosti" nadomesti z besedilom "nadzorni postopek Unije";

(c) v odstavku 4 se v prvem pododstavku črta zadnji del stavka "… o teh sporazumih pa se pogajajo in jih sklepajo v skladu s členom 300".

144) Člen 175 se spremeni na naslednji način:

(a) v odstavku 2 se drugi pododstavek nadomesti z naslednjim:

"Svet lahko na predlog Komisije in po posvetovanju z Evropskim parlamentom, Ekonomsko-socialnim odborom in Odborom regij soglasno odloči o uporabi rednega zakonodajnega postopka za področja iz prvega pododstavka.";

(b) v odstavku 3 se v prvem pododstavku črta besedilo "Na drugih področjih …", drugi pododstavek pa se nadomesti z naslednjim:

"Ukrepi, ki so potrebni za izvajanje teh programov, se glede na primer sprejmejo v skladu s pogoji iz odstavka 1 ali odstavka 2.";

(c) v odstavku 4 se besedilo "… nekatere ukrepe skupnostne narave" nadomesti z besedilom "nekatere ukrepe, ki jih je sprejela Unija";

(d) v odstavku 5 se besedilo "Svet v pravni akt, s katerim sprejme ta ukrep, vključi ustrezne določbe: …" nadomesti s "se s takšnim ukrepom predvidijo ustrezne določbe".

PRESTAVLJENI NASLOVI

145) Naslov XX "RAZVOJNO SODELOVANJE" postane poglavje 1 naslova III petega dela o zunanjem delovanju Unije, členi 177, 179, 180 in 181 pa postanejo členi 188d do 188g; ti členi se spremenijo, kakor je navedeno v točkah 161 do 164. Člen 178 se razveljavi.

146) Naslov XXI "GOSPODARSKO, FINANČNO IN TEHNIČNO SODELOVANJE S TRETJIMI DRŽAVAMI" postane poglavje 2 naslova III petega dela o zunanjem delovanju Unije, člen 181a pa postane nov člen 188h; ta člen se spremeni, kakor je navedeno v točki 166.

ENERGETIKA

147) Naslov XX se nadomesti z novim naslovom in novim členom 176a:

"NASLOV XX

ENERGIJA

Člen 176a

1. Pri vzpostavitvi in delovanju notranjega trga in ob upoštevanju potrebe po ohranitvi in izboljšanju okolja so cilji energetske politike Unije v duhu solidarnosti med državami članicami:

(a) zagotoviti delovanje energetskega trga;

(b) zagotoviti zanesljivost oskrbe z energijo v Uniji;

(c) spodbujati energetsko učinkovitost in varčevanje z energijo ter razvijanje novih in obnovljivih virov energije; in

(d) spodbujati medsebojno povezovanje energetskih omrežij.

2. Brez poseganja v uporabo drugih določb Pogodb Evropski parlament in Svet po rednem zakonodajnem postopku določita ukrepe, potrebne za doseganje ciljev iz odstavka 1. Takšni ukrepi se sprejmejo po posvetovanju z Ekonomsko-socialnim odborom in z Odborom regij.

Ukrepi ne vplivajo na pravico držav članic, da določijo pogoje za izkoriščanje svojih energetskih virov, na izbiro med različnimi viri energije in na splošno strukturo njihove oskrbe z energijo, ne glede na člen 175(2)(c).

3. Kadar so ukrepi iz odstavka 2 predvsem davčnega značaja, jih Svet z odstopanjem od navedenega odstavka določi po posebnem zakonodajnem postopku soglasno in po posvetovanju z Evropskim parlamentom."

TURIZEM

148) Naslov XXI se nadomesti z novim naslovom in novim členom 176b:

"NASLOV XXI

TURIZEM

Člen 176b

1. Unija dopolnjuje dejavnost držav članic na področju turizma, zlasti s spodbujanjem konkurenčnosti podjetij Unije na tem področju.

V ta namen so cilji dejavnosti Unije:

(a) spodbujanje ustvarjanja okolja, ki je naklonjeno razvoju podjetij na tem področju;

(b) spodbujanje sodelovanja med državami članicami, zlasti z izmenjavo dobre prakse.

2. Evropski parlament in Svet po rednem zakonodajnem postopku določita posebne ukrepe v dopolnitev ukrepov držav članic za doseganje ciljev iz tega člena, pri čemer je izključeno kakršno koli usklajevanje zakonov in drugih predpisov držav članic."

CIVILNA ZAŠČITA

149) Vstavita se nov naslov XXII in nov člen 176c:

"NASLOV XXII

CIVILNA ZAŠČITA

Člen 176c

1. Unija spodbuja sodelovanje med državami članicami, da bi izboljšala učinkovitost sistemov preprečevanja naravnih nesreč ali nesreč, ki jih povzroči človek, in varstva pred njimi.

Cilji dejavnosti Unije so:

(a) podpiranje in dopolnjevanje dejavnosti držav članic na nacionalni, regionalni in lokalni ravni pri preprečevanju tveganja, pripravljenosti osebja na področju civilne zaščite in odzivanju na naravne nesreče ali nesreče, ki jih je povzročil človek, znotraj Unije;

(b) spodbujanje hitrega in učinkovitega operativnega sodelovanja v Uniji med nacionalnimi službami civilne zaščite;

(c) izboljšanje doslednosti ukrepov civilne zaščite na mednarodni ravni.

2. Evropski parlament in Svet po rednem zakonodajnem postopku določita ukrepe, potrebne za doseganje ciljev iz odstavka 1, pri čemer je izključeno kakršno koli usklajevanje zakonov in drugih predpisov držav članic."

UPRAVNO SODELOVANJE

150) Vstavita se nov naslov XXIII in nov člen 176d:

"NASLOV XXIII

UPRAVNO SODELOVANJE

Člen 176d

1. Učinkovito izvajanje prava Unije v državah članicah, kar je bistveno za pravilno delovanje Unije, se šteje za zadevo skupnega interesa.

2. Unija lahko podpira prizadevanja držav članic za izboljšanje zmogljivosti njihovih uprav za izvajanje prava Unije. Ta dejavnost lahko vključuje olajševanje izmenjave informacij in javnih uslužbencev, kakor tudi podporo izobraževalnih programov. Nobena država članica ni zavezana zaprositi za takšno podporo. Evropski parlament in Svet z uredbami, sprejetimi po rednem zakonodajnem postopku, v ta namen določita ukrepe, potrebne za doseganje ciljev, pri čemer je izključeno kakršno koli usklajevanje zakonov in drugih predpisov držav članic.

3. Ta člen ne posega v obveznosti držav članic, da izvajajo pravo Unije, niti v pristojnosti in dolžnosti Komisije. Prav tako ne posega v druge določbe Pogodb, ki urejajo upravno sodelovanje med državami članicami ter med njimi in Unijo."

PRIDRUŽEVANJE ČEZMORSKIH DEŽEL IN OZEMELJ

151) V členu 182 se na koncu prvega odstavka črta besedilo "k tej pogodbi".

152) V členu 186 se zadnji del stavka "…urejeno s sporazumi, ki se sklenejo naknadno ob soglasni odobritvi držav članic" nadomesti z "urejeno z akti, sprejetimi v skladu s členom 187."

153) V členu 187 se beseda "soglasno" nadomesti z "na predlog Komisije soglasno", na koncu člena pa se doda stavek "Kadar je Svet te določbe sprejemal po posebnem zakonodajnem postopku, odloča soglasno na predlog Komisije po posvetovanju z Evropskim parlamentom."

ZUNANJE DELOVANJE UNIJE

154) Vstavi se nov peti del. Naslov tega dela je "ZUNANJE DELOVANJE UNIJE", vsebuje pa naslednje naslove in poglavja:

Naslov I: Splošne določbe o zunanjem delovanju Unije

Naslov II: Skupna trgovinska politika

Naslov III: Sodelovanje s tretjimi državami in humanitarna pomoč

Poglavje 1: Razvojno sodelovanje

Poglavje 2: Gospodarsko, finančno in tehnično sodelovanje s tretjimi državami

Poglavje 3: Humanitarna pomoč

Naslov IV: Omejevalni ukrepi

Naslov V: Mednarodni sporazumi

Naslov VI: Odnosi z mednarodnimi organizacijami in tretjimi državami

ter delegacije Unije

Naslov VII: Solidarnostna klavzula

SPLOŠNE DOLOČBE

155) Vstavita se nov naslov I in nov člen 188a:

"NASLOV 1

SPLOŠNE DOLOČBE O ZUNANJEM DELOVANJU UNIJE

Člen 188a

Delovanje Unije na mednarodni ravni, v okviru tega dela, temelji na načelih in uresničuje cilje iz poglavja 1 naslova V Pogodbe o Evropski uniji ter je v skladu s splošnimi določbami iz navedenega poglavja."

SKUPNA TRGOVINSKA POLITIKA

156) Vstavi se naslov II "SKUPNA TRGOVINSKA POLITIKA", ki povzema poimenovanje naslova IX tretjega dela.

157) Vstavi se člen 188b z besedilom člena 131 in se spremeni na naslednji način:

(a) prvi odstavek se nadomesti z naslednjim:

"Z vzpostavitvijo carinske unije v skladu s členi 23 do 27 Unija v skupnem interesu prispeva k usklajenemu razvoju svetovne trgovine, postopnemu odpravljanju omejitev v mednarodni trgovini in pri tujih neposrednih naložbah ter k zmanjševanju carinskih in drugih ovir.";

(b) drugi odstavek se črta.

158) Vstavi se člen 188c, ki nadomesti člen 133:

"Člen 188c

1. Skupna trgovinska politika temelji na enotnih načelih, zlasti glede sprememb carinskih stopenj, sklenitve sporazumov o carinskih tarifah in trgovini, ki se nanašajo na trgovino z blagom in storitvami ter gospodarskih vidikov intelektualne lastnine, tujih neposrednih naložbah, doseganja enotnosti pri ukrepih liberalizacije, izvozne politike in ukrepov trgovinske zaščite, na primer pri dampingu ali subvencijah. Skupna trgovinska politika se izvaja v okviru načel in ciljev zunanjega delovanja Unije.

2. Evropski parlament in Svet z uredbami, sprejetimi po rednem zakonodajnem postopku, določita ukrepe, s katerimi se opredeli okvir za izvajanje skupne trgovinske politike.

3. Če se je za sklenitev sporazumov z eno ali več tretjimi državami ali mednarodnimi organizacijami treba pogajati, se ob upoštevanju posebnih določb tega člena uporablja člen 188n.

Komisija predloži Svetu priporočila, ta pa jo pooblasti za začetek potrebnih pogajanj. Svet in Komisija zagotavljata, da so sporazumi, doseženi s pogajanji, skladni z notranjo politiko in pravili Unije.

Komisija vodi pogajanja ob posvetovanju s posebnim odborom, ki ga Svet imenuje za pomoč Komisiji pri izvajanju te naloge, in v okviru navodil, ki jih Svet lahko naslovi nanjo. Komisija o napredku pri pogajanjih redno poroča posebnemu odboru in Evropskemu parlamentu.

4. O pogajanjih in sklenitvi sporazumov iz odstavka 3 Svet odloča s kvalificirano večino.

Kadar sporazum na področju trgovine s storitvami in gospodarskih vidikov intelektualne lastnine ter tujih neposrednih naložb vsebuje določbe, pri katerih je za sprejetje notranjih pravil potrebno soglasje, Svet o pogajanjih in sklenitvi takega sporazuma odloča s soglasjem.

Svet prav tako odloča soglasno o pogajanjih in sklenitvi sporazumov:

(a) na področju trgovine s kulturnimi in avdio-vizualnimi storitvami, kadar obstaja nevarnost, da bi ti sporazumi utegnili poseči v kulturno in jezikovno raznolikost Unije;

(b) na področju trgovine s socialnimi, izobraževalnimi in zdravstvenimi storitvami, kadar obstaja nevarnost, da bi ti sporazumi resno ovirali nacionalno ureditev teh storitev in poseči v pristojnost držav članic za njihovo zagotavljanje.

5. Pogajanja in sklepanje mednarodnih sporazumov na področju prometa so v skladu z določbami naslova V tretjega dela in člena 188n.

6. Izvajanje dodeljenih pristojnosti iz tega člena na področju trgovinske politike ne vpliva na razmejitev pristojnosti med Unijo in državami članicami in ne povzroči usklajevanja zakonov ali drugih predpisov držav članic, če Pogodbi takšno usklajevanje izključujeta."

RAZVOJNO SODELOVANJE

159) Vstavi se naslov III "SODELOVANJE S TRETJIMI DRŽAVAMI IN HUMANITARNA POMOČ".

160) Vstavi se poglavje 1 "RAZVOJNO SODELOVANJE", ki povzema poimenovanje naslova XX tretjega dela.

161) Vstavi se člen 188d z besedilom člena 177; spremeni se na naslednji način:

(a) odstavka 1 in 2 se nadomestita z naslednjim:

"1. Politika Unije na področju razvojnega sodelovanja se izvaja v okviru načel in ciljev zunanjega delovanja Unije. Politika razvojnega sodelovanja Unije in politike razvojnega sodelovanja držav članic se med seboj dopolnjujejo in krepijo.

Glavni cilj politike Unije na tem področju je zmanjšanje in dolgoročno izkoreninjenje revščine. Unija upošteva cilje razvojnega sodelovanja pri politikah, ki jih izvaja in ki lahko vplivajo na države v razvoju.";

(b) odstavek 3 postane odstavek "2".

162) Vstavi se člen 188e z besedilom člena 179; spremeni se na naslednji način:

(a) odstavek 1 se nadomesti z naslednjim:

"1. Evropski parlament in Svet po rednem zakonodajnem postopku sprejemata potrebne ukrepe za izvajanje politike razvojnega sodelovanja, ki so lahko povezani s programi večletnega sodelovanja z državami v razvoju ali vsebinsko zasnovanimi programi.";

(b) vstavi se nov odstavek 2:

"2. Unija lahko s tretjimi državami in pristojnimi mednarodnimi organizacijami sklene sporazume za uresničevanje ciljev iz člena 10a Pogodbe o Evropski uniji in člena 188d te pogodbe.

Prvi pododstavek ne vpliva na pristojnost držav članic glede pogajanj v mednarodnih organih in sklepanja sporazumov."

(c) sedanji odstavek 2 postane odstavek "3", sedanji odstavek 3 se črta.

163) Vstavi se člen 188f z besedilom člena 180; spremeni se na naslednji način:

v odstavku 1 se na začetku vstavi besedilo "Zaradi spodbujanja dopolnjevanja in učinkovitosti njihovega delovanja …".

164) Vstavi se člen 188g z besedilom člena 181; drugi stavek prvega odstavka in drugi odstavek se črtata.

GOSPODARSKO, FINANČNO IN TEHNIČNO SODELOVANJE S TRETJIMI DRŽAVAMI

165) Vstavi se poglavje 2 "GOSPODARSKO, FINANČNO IN TEHNIČNO SODELOVANJE S TRETJIMI DRŽAVAMI", ki povzema poimenovanje naslova XXI tretjega dela.

166) Vstavi se člen 188h z besedilom člena 181a; spremeni se na naslednji način:

(a) odstavek 1 se nadomesti z naslednjim:

"1. Brez poseganja v druge določbe Pogodb, zlasti tiste iz členov 188d do 188g, Unija izvaja ukrepe gospodarskega, finančnega in tehničnega sodelovanja, skupaj s pomočjo predvsem na finančnem področju, s tretjimi državami, ki niso države v razvoju. Takšni ukrepi so skladni z razvojno politiko Unije in se izvajajo v okviru načel in ciljev njenega zunanjega delovanja. Ukrepi Unije in držav članic se med seboj dopolnjujejo in krepijo.";

(b) odstavek 2 se nadomesti z naslednjim:

"2. Evropski parlament in Svet po rednem zakonodajnem postopku sprejemata ukrepe, potrebne za izvajanje odstavka 1."

(c) v odstavku 3 se v prvem pododstavku črta zadnji del drugega stavka "…, o teh sporazumih pa se pogajajo in jih sklepajo v skladu s členom 300".

167) Vstavi se nov člen 188i:

"Člen 188I

Kadar razmere v tretji državi zahtevajo nujno finančno pomoč Unije, Svet na predlog Komisije sprejme potrebne sklepe."

HUMANITARNA POMOČ

168) Vstavita se novo poglavje 3 in nov člen 188j:

"POGLAVJE 3

HUMANITARNA POMOČ

Člen 188J

1. Dejavnosti Unije na področju humanitarne pomoči potekajo v okviru načel in ciljev zunanjega delovanja Unije. Namenjene so zagotavljanju takojšnje pomoči, podpore in zaščite ljudem v tretjih državah in žrtvam naravnih nesreč ali nesreč, ki jih je povzročil človek, kot odziv na humanitarne potrebe, ki izhajajo iz teh različnih razmer. Ukrepi Unije in držav članic se med seboj dopolnjujejo in krepijo.

2. Dejavnosti humanitarne pomoči se izvajajo v skladu z načeli mednarodnega prava in z načeli nepristranskosti, nevtralnosti in nediskriminacije.

3. Evropski parlament in Svet po rednem zakonodajnem postopku določita ukrepe, s katerimi opredelita okvir za izvajanje dejavnosti humanitarne pomoči Unije.

4. Unija lahko s tretjimi državami in pristojnimi mednarodnimi organizacijami sklene sporazume za uresničevanje ciljev iz odstavka 1 in člena 10a Pogodbe o Evropski uniji.

Prvi pododstavek ne vpliva na pristojnost držav članic glede pogajanj v mednarodnih organih in sklepanja sporazumov.

5. Zaradi vzpostavitve okvira za prispevek mladih Evropejcev k humanitarnim dejavnostim Unije se ustanovi Evropska prostovoljska enota za humanitarno pomoč. Evropski parlament in Svet z uredbami, sprejetimi po rednem zakonodajnem postopku, določita njen statut in način delovanja.

6. Komisija lahko daje koristne pobude za uskladitev dejavnosti Unije in držav članic za večjo učinkovitost in dopolnjevanje ukrepov humanitarne pomoči Unije in držav članic.

7. Unija skrbi za usklajenost in doslednost svojih humanitarnih dejavnosti z dejavnostmi mednarodnih organizacij in organov, zlasti s tistimi v okviru sistema Združenih narodov."

OMEJEVALNI UKREPI

169) Vstavita se naslov IV in člen 188k, ki nadomestita člen 301:

"NASLOV IV

OMEJEVALNI UKREPI

Člen 188k

1. Kadar sklep, sprejet v skladu s poglavjem 2 naslova V Pogodbe o Evropski uniji, predvideva delno ali popolno prekinitev ali omejitev gospodarskih in finančnih odnosov z eno ali več tretjimi državami, Svet s kvalificirano večino na skupni predlog visokega predstavnika Unije za zunanje zadeve in varnostno politiko in Komisije sprejme potrebne ukrepe. O tem obvesti Evropski parlament.

2. Kadar sklep, sprejet v skladu s poglavjem 2 naslova V Pogodbe o Evropski uniji, tako predvideva, lahko Svet po postopku iz odstavka 1 sprejme omejevalne ukrepe proti fizičnim ali pravnim osebam, skupinam ali nedržavnim subjektom.

3. Akti iz tega člena vključujejo potrebne določbe o pravnih jamstvih."

MEDNARODNI SPORAZUMI

170) Za členom 188k se vstavi naslov V "MEDNARODNI SPORAZUMI".

171) Vstavi se člen 188l:

"Člen 188l

1. Unija lahko sklene sporazum z eno ali več tretjimi državami ali mednarodnimi organizacijami, kadar je tako določeno v Pogodbah ali kadar je v okviru politik